Il-Politika ta' Koeżjoni
fl-2008: EUR 38 biljun imħallsa lill-Istati Membri qed
jgħinu biex isostnu l-ekonomija, tgħid il-Kummissarju Danuta
Hübner

Brussell, 4 ta' Frar 2009

"L-2008 kienet sena esiġenti għall-Istati Membri u r-reġjuni, partikolarment fid-dawl tal-klima ekonomika li kienet sejra għall-agħar.

L-appoġġ qawwi u stabbli mogħti mill-Politika tal-Koeżjoni huwa importanti aktar minn qatt qabel, mil-lat ta' għajnuna għal preservazzjoni ta' attività ekonomika u biex jagħti stimolu tassew meħtieġ fl-2009 permezz tal-kontribut tagħha għall-Pjan Ewropew ta' Rkupru Ekonomiku.

Dan se jippermettilna biex nagħtu spinta l-likwidità fl-Istati membri, bl-introduzzjoni ta' EUR 6.25 biljun addizzjonali bħala ħlasijiet bil-quddiem din is-sena, u qegħdin nestendu l-iskadenzi taż-żmien għall-klejms tal-ħlasijiet biex sa l-anqas ewro jintuża bl-aqwa mod," qalet il-Kummissarju.

It-EUR 38.3 biljun imħallsa fl-2008 kienu diretti permezz ta' erba' Fondi Strutturali – il-Fond Ewropew tal-Iżvilupp Reġjonali (FEŻR), il-Fond Soċjali Ewropew (FSE), il-Fond Agrikolu Ewropew ta' Gwida u Garanzija (EAGGF) – Gwida (EAGGF-G) u l-Istrument Finanzjarju għall-Gwida tas-Sajd (FIFG), flimkien mal-Fond ta' Koeżjoni.

Tħallsu EUR 26.8 biljun għal programmi u proġetti mill-perjodu 2000-2006 u EUR 11.5 biljun għall-2007-2013.

Il-perjodu ta' programmazzjoni 2000-2006

Il-finanzjament totali allokat lill-Istati Membri fil-perjodu baġitarju 2000-2006 kien ta' EUR 257 biljun.

S'issa, tħallsu EUR 225 biljun – 87.5 % tat-total.

L-Istati Membri jistgħu jagħmlu ħlasijiet għal dan il-perjodu sat-30 ta' Ġunju 2009 għall-Fondi Strutturali, wara d-deċiżjoni tal-Kummissjoni li testendi l-iskadenza taż-żmien b'sitt xhur.

L-iskadenza għall-ħlasijiet tal-Fond ta' Koeżjoni hija fil-biċċa l-kbira l-aħħar tal-2010.

Il-perjodu ta' programmazzjoni 2007-2013

Il-finanzjament totali allokat lill-Istati Membri matul dan il-perjodu 2007-2013 jammonta għal EUR 347 biljun.

Il-preparazzjoni tal-proġetti miexja 'l quddiem b'rata mgħaġġla: skont l-ewwel estimi, diġà ntgħażlu aktar minn 40 000 proġett fl-Istati Membri, inklużi 60 "proġett ewlieni" (l-ispiża totali taqbeż il-EUR 25 miljun fil-każ ta' proġett ambjentali u EUR 50 miljun f'oqsma oħra).

Nota lill-edituri:

Eżempji riċenti ta' proġetti ewlenin li rċevew finanzjament sinifikanti permezz tal-Politika tal-Koeżjoni tal-UE jinkludu: ferrovija ta' veloċità għolja li tgħaqqad Cordoba ma' Malaga fi Spanja (kontribuzzjoni tal-UE: EUR 852 miljun); metro ġdid f'Porto, il-Portugall (L-UE: EUR 316-il miljun); Il-pont Rio-Antirrio fil-Greċja (L-UE: EUR 257 miljun); il-modernizzazzjoni tal-linja tal-ferrovija bejn Warsaw u Lodz fil-Polonja (L-UE: EUR 161 miljun.

Għal aktar tagħrif dwar il-kontribut magħmul mill-Politika tal-Koeżjoni lill-Pjan Ewropew ta' Rkupru Ekonomiku:

Figures and graphics available in PDF and WORD PROCESSED


Il-Kummissarju Vassiliou tippreżenta l-premjijiet tal-UE għall-Wirt Kulturali

Brussell, l-10 ta' Ġunju 2010

Kważi 30 proġett ta' wirt kulturali ta' livell għoli se jkunu ppremjati llejla fil-Premju tal-Unjoni Ewropea għall-Wirt Kulturali/Premjijiet Europa Nostra fl-Aya Irini (il-Palazz Topkapi) f'Istanbul, it-Turkija.

Il-premjijiet se jkunu ppreżentati minn Androulla Vassiliou, il-Kummissarju Ewropew responsabbli għall-kultura, u Denis de Kergolay, il-President ta' Europa Nostra, netwerk iddedikat għall-ħarsien tal-wirt kulturali u l-pajsaġġi tal-Ewropa.

Sitta mill-proġetti (ara l-anness għal-lista sħiħa) se jirċievu gran premju u EUR 10 000 kull wieħed.

Ir-rebbieħa ntgħażlu minn esperti indipendenti minn kważi 140 proġett li jkopru 26 pajjiż.

Il-premjijiet jirrikonoxxu l-eċċellenza fil-konservazzjoni, ir-riċerka, id-dedikazzjoni fis-servizz, u l-edukazzjoni, it-taħriġ u l-qawmien ta' kuxjenza.

"Qed isir xogħol kbir madwar l-Ewropa biex jitħares wirtna, biex jiġi kkonservat il-wirt industrijali tagħna, biex jiġu rriġenerati l-bliet u ż-żoni fejn noqogħdu, biex issir riċerka dwar kif l-iżviluppi diġitali jistgħu jipprovdu aċċess aħjar għal wirtna u biex jiġu edukati u jitħarrġu nies dwar wirtna," qalet il-Kummissarju Vassiliou.

"Dan ix-xogħol kollu mhux biss jgħin lill-Ewropa tkun post sabiħ fejn toqgħod, imma joħloq ukoll l-impjiegi, jiġbed lit-turisti u jikkontribwixxi għall-iżvilupp sostenibbli."

Is-sitt rebbieħa tal-Gran Premju huma:

Le Collège des Bernardins (kulleġġ Ċisterċens tas-Seklu 13 li ġie restawrat), Pariġi

Neues Museum (inkorporazzjoni ta' arkitettura temporanja fir-rikostruzzjoni tas-sit oriġinali), Berlin

Teatru Ruman (għar-restawr u l-konservazzjoni tat-teżori li nstabu waqt l-iskavar), Cartagena

Proġett tal-Ittri ta' Van Gogh (diġitalizzazzjoni tal-korrispondenza tal-artist u wirja), Amsterdam

Nils Vest (produttur ta' films dokumentarji li jiffukaw fuq il-wirt arkitettoniku), Kopenħagen

Baerwaldbad (rinnovazzjoni tad-dar tal-banjijiet pubbliċi fi Kreuzberg minn żgħażagħ li qed jitħarrġu vokazzjonalment), Berlin

Id-29 proġett li se jkunu premjati llejla jvarjaw minn restawri kbar ta' bini għal xogħlijiet ta' riabilitazzjoni ta' pajsaġġi u kollezzjonijiet tal-arti.

Għal deskrizzjonijiet sħaħ tal-proġetti u ritratti rebbieħa, idħol hawn: http://www.europanostra.org/laureates-2010/

Il-Premju tal-Unjoni Ewropea għall-Premjijiet tal-Wirt Kulturali/Europa Nostra huma ffinanzjati mill-Programm Kulturali tal-UE, li għandu l-għan li jinkoraġġixxi ċ-ċirkolazzjoni transnazzjonali ta' xogħlijiet kulturali u artistiċi, il-mobilità transkonfinali tal-ħaddiema fis-settur, u djalogu interkulturali.

Il-Programm Kulturali, li għandu baġit totali ta' EUR 400 miljun fl-2007-2013, jappoġġja wkoll l-iskambju tal-aqwa prassi fil-preservazzjoni u l-protezzjoni tal-wirt.

Europa Nostra tirrappreżenta 400 organizzazzjoni mhux governattiva u assoċjata, b'1 500 membru individwali f'iktar minn 50 pajjiż.

Iktar informazzjoni

Dwar il-Premju tal-Unjoni Ewropea għall-Wirt Kulturali/il-Premjijiet Europa Nostra:

Dwar il-programm Kulturali tal-Kummissjoni Ewropea:

Il-websajt tal-Kummissarju Vassiliou:

ANNESS - Lista sħiħa tar-rebbieħa tal-premjijiet (elenkati alfabetikament skont il-pajjiż)

Preżervazzjoni

The Nodkette Cableway-Stations, Innsbruck, AUSTRIA

L'Ancienne Fonderie de la Société Alsacienne de Construction Mécanique (SACM), Muhlouse, FRANCE

Le Collège des Bernardins, Paris, FRANCE

The Sarcophagi of the Dukes of Pomerania, Wolgast, GERMANY

The Neues Museum, Berlin, GERMANY

The ancient tower at Horio-Aghia Triada and the adjacent buildings of later times, Amorgos, GREECE

The Natural, Archaeological and Historic Heritage of the National Observatory, Athens, GREECE

Ancient City Walls and Fortifications of 'sHertogenbosch, THE NETHERLANDS

The Westergasfabriek, Amsterdam, THE NETHERLANDS

The Monastery of Santa Clara-A-Velha, Coimbra, PORTUGAL

The Roman Theatre Museum, Cartagena, SPAIN

The Descalzos Church, Ecija, SPAIN

The Royal town of San Ildefonso, SPAIN

The Sultan's Pavilion of the Yeni Mosque, Istanbul, TURKEY

St Davids Bishop's Palace, St Davids, UNITED KINGDOM

St. Martin-in-the-Fields, London, UNITED KINGDOM

Riċerka

Restoration Study for the Horní Hrad of the Bečov State Castle, Bečov, CZECH REPUBLIC

Sacred Timber Architecture in Carpathian: Building Archaeology of Selected Objects in West Ukraine, Munich, GERMANY

Restoration Study for the Tempesta's Fortress, Noale, ITALY

The Letters Project of Vincent van Gogh, Amsterdam, THE NETHERLANDS

Dedikazzjoni fis-servizz

Nils Vest, Copenhagen, DENMARK

Commission to Preserve National Monuments, Sarajevo, BOSNIA HERZEGOVINA

Ludmilla V. Shaposhnikova, Moscow, RUSSIAN FEDERATION.

Edukazzjoni, taħriġ u qawmien ta' kuxjenza

REMPART: Bénévoles et volontaires pour la sauvegarde du patrimoine, Paris FRANCE

The East Eifel Volcano Park, Plaidt GERMANY

The Baerwaldbad - Conservation through Vocational Training of an old Public Bath House, Berlin GERMANY

Empathic Archaeology - On storytelling and identity, Borger THE NETHERLANDS

Discovering the Museum - Youth Educational Project, Sibiu ROMANIA

Faith in Maintenance, London UNITED KINGDOM


Dħul fis-servizz tal-Imħallef il-ġdid fil-Qorti tal-Ġustizzja tal-Unjoni Ewropea

Stampa u Informazzjoni

Il-Qorti tal-Ġustizzja tal-Unjoni Ewropea

STQARRIJA GĦALL-ISTAMPA Nru 54/10

il-Lussemburgu, 10 ta' Ġunju 2010 Udjenza solenni tal-Qorti tal-Ġustizzja

Udjenza solenni tal-10 ta' Ġunju 2010

Wara r-riżenja ta' Christiaan Timmermans, ir-rappreżentanti tal-Gvernijiet tal-Istati Membri tal-Unjoni Ewropea nnominaw, permezz ta' deċiżjoni tat-2 ta' Ġunju 2010, lil Alexandra Prechal bħala Mħallef tal-Qorti tal-Ġustizzja tal-Unjoni Ewropea, sabiex isservi l-bqija tal-mandat ta' C. Timmermans, jiġifieri mill-10 ta' Ġunju 2010 sas-6 ta' Ottubru 2012.

Fl-okkażjoni tal-ġurament tal-ħatra u tad-dħul fis-servizz tal-Imħallef il-ġdid, illum inżammet udjenza solenni fis-sede tal-Qorti tal-Ġustizzja.

Alexandra (Sacha) Prechal

Imwielda fl-1959; studjat il-liġi (Università ta' Groningen); Dottorat fil-Liġi (Università ta' Amsterdam, 1995); Lecturer tad-dritt fil-Fakultà tal-Liġi ta' Maastricht (1983-1987); Référendaire fil-Qorti tal-Ġustizzja tal-Komunitajiet Ewropej (1987-1991); Lecturer fl-Institut Europa tal-Fakultà tal-Liġi tal-Università ta' Amsterdam (1991-1995); professur fid-Dritt Ewropew fil-Fakultà tal-Università ta' Tilburg (1995-2003); professur fid-Dritt Ewropew fl-Università ta' Utrecht u Membru tal-Kunsill ta' Amministrazzjoni tal-Istitut Europa tal-Università ta' Utrecht (mill-2003); membru tal-kunsill editorjali ta' diversi rivisti legali nazzjonali u internazzjonali; awtriċi ta' numru ta' pubblikazzjonijiet; Membru tal-Akkademja Rjali Olandiża tax-Xjenzi; Imħallef fil-Qorti tal-Ġustizzja mill-10 ta' Ġunju 2010.

Dokument mhux uffiċjali għall-użu tal-mezzi tal-komunikazzjoni li ma jorbotx lill-Qorti tal-Ġustizzja.

Kuntatt għall-istampa: Christopher Fretwell (+352) 4303 3355

Ritratti tal-udjenza solenni jkunu disponibbli fuq " Europe by Satellite "(+32) 2 2964106


Il-ġlieda kontra diskors ta' mibegħda onlajn - l-inizjattiva tal-Kummissjoni turi li t-titjib ikompli, jingħaqdu aktar pjattaformi

It-tielet evalwazzjoni tal-Kodiċi ta' Kondotta dwar il-ġlieda kontra d-diskors ta' mibegħda illegali online mwettqa minn organizzazzjonijiet mhux governattivi u korpi pubbliċi rrilaxxata llum turi li l-kumpaniji tal-IT neħħew medja ta' 70% ta' diskors ta' mibegħda llegali nnotifikat lilhom.

Minn Mejju 2016, Facebook, Twitter, YouTube u Microsoft impenjaw ruħhom favur il-ġlieda kontra t-tixrid ta' dan il-kontenut fl-Ewropa permezz tal-Kodiċi ta' Kondotta.

It-tielet ċiklu ta' monitoraġġ juri li l-kumpaniji issa qegħdin dejjem aktar iwettqu l-impenn tagħhom li jneħħu l-maġġoranza ta' diskors ta' mibegħda illegali fi żmien 24 siegħa.

Madankollu, għad baqa' xi sfidi oħra, partikolarment nuqqas ta' feedback sistematiku lill-utenti.

Illum, Instagram u Google+ ħabbru li se jissieħbu fil-Kodiċi ta' Kondotta, u b'hekk ikomplu jespandu l-għadd ta' atturi koperti minnu.

Andrus Ansip, il-Viċi President għas-Suq Uniku Diġitali tal-Kummissjoni Ewropea, laqa' dan it-titjib: “Ir-riżultati preżenti juru b'mod ċar li l-pjattaformi online jieħdu bis-serjetà l-impenn tagħhom biex jirrieżaminaw in-notifiki u jneħħu diskors ta' mibegħda illegali ifi żmien 24 siegħa.

Inħeġġeġ bil-qawwa lill-kumpaniji tal-IT biex itejbu t-trasparenza u l-feedback lill-utenti, f'konformità mal-gwida li aħna ppubblikajna s-sena l-oħra.

Huwa wkoll mportanti li jkun hemm fis-seħħ salvagwardji biex jiġi evitat li jitneħħa aktar milli jkun meħtieġ u jkunu protetti drittijiet fundamentali bħal-libertà tal-espressjoni.”

Vĕra Jourová, il-Kummissarju tal-UE għall-Ġustizzja, il-Konsumaturi u l-Ugwaljanza bejn il-Ġeneri, qalet:" L-internet għandu jkun post aktar sikur, ħieles minn diskors ta' mibegħda illegali, liberu minn kontenut ksenofobiku u razzista.

Il-Kodiċi ta' Kondotta issa qed juri li huwa għodda siewja biex jiġi miġġieled il-kontenut illegali malajr u b'mod effiċjenti.

Dan juri li meta jkun hemm kollaborazzjoni qawwija bejn il-kumpaniji tat-teknoloġija, is-soċjetà ċivili u dawk li jfasslu l-politiki nistgħu niksbu r-riżultati u fl-istess waqt, nippreżervaw il-libertà tal-kelma.

Nistenna li l-kumpaniji tal-IT juru l-istess determinazzjoni meta jkunu qed jaħdmu fuq kwistjonijiet oħra importanti, bħalma huma l-ġlieda kontra t-terroriżmu, jew it-termini u kundizzjonijiet mhux favorevoli għall-utenti tagħhom.

Sa mill-adozzjoni tiegħu f'Mejju 2016, il-Kodiċi ta' Kondotta wassal għal progress kontinwu fit-tneħħija ta' kontenut illegali notifikat, kif muri fl-evalwazzjoni tal-lum:

Titjib mistenni

Filwaqt li l-impenji ewlenin fil-Kodiċi ta' Kondotta ġew sodisfatti, jeħtieġ li jinkiseb aktar titjib fl-oqsma li ġejjin:

Il-passi li jmiss

Il-Kummissjoni se tkompli timmonitorja b'mod regolari l-implimentazzjoni tal-Kodiċi mill-Kumpaniji tal-IT parteċipanti bl-għajnuna tal-organizzazzjonijiet tas-soċjetà ċivili u għandha l-għan li testendih għal aktar pjattaformi onlajn.

Il-Kummissjoni se tikkunsidra miżuri addizzjonali jekk l-isforzi ma jkomplux jew ibattu.

Kuntest

Id-Deċiżjoni Qafas dwar il-Ġlieda kontra r-Razziżmu u l-Ksenofobija tikkriminalizza l-inċitament pubbliku għall-vjolenza jew mibegħda kontra grupp ta' persuni jew membru ta' grupp bħal dan ikkaratterizzat b'referenza għar-razza, il-kulur tal-ġilda, ir-reliġjon, in-nisel, jew l-oriġini nazzjonali jew etnika.

Id-diskors ta' mibegħda kif definit f'din id-Deċiżjoni Qafas huwa delitt kriminali wkoll meta jsir onlajn.

L-UE, l-Istati Membri tagħha, il-kumpaniji tal-midja soċjali u pjattaformi oħra, ilkoll jaqsmu responsabbiltà kollettiva biex jippromwovu u jiffaċilitaw il-libertà ta' espressjoni fid-dinja onlajn.

Fl-istess ħin, dawn l-atturi kollha għandhom ir-responsabbiltà li jassiguraw li l-internet ma jsirx mezz ta' rifuġju liberu għall-vjolenza u l-mibegħda.

Biex jirreaġixxu għall-proliferazzjoni ta' diskors ta' mibegħda razzista u ksenofobika onlajn, il-Kummissjoni Ewropea u l-erba' kumpaniji kbar tal-IT (Facebook, Microsoft, Twitter u Youtube) ippreżentaw Kodiċi ta' Kondotta għall-ġlieda kontra d-diskors ta' mibegħda illegali onlajn f'Mejju 2016.

Din it-tielet evalwazzjoni twettqet minn organizzazzjonijiet mhux governattivi u korpi pubbliċi f'27 Stati Membru, li ħarġu n-notifiki.

Fis-7 ta' Diċembru 2016, il-Kummissjoni ppreżentat ir-riżultati tal-ewwel eżerċizzju ta' monitoraġġ biex tevalwa l-implimentazzjoni tal-Kodiċi ta' Kondotta.

Fl-1 ta' Ġunju 2017, ġew ippubblikati r-riżultati tat-tieni ċiklu ta' monitoraġġ.

Fit-28 ta' Settembru, il-Kummissjoni adottat Komunikazzjoni li tipprovdi għal gwida għal pjattaformi dwar proċeduri ta' notifika u azzjoni biex jindirizzaw il-kontenut illegali onlajn.

L-importanza tal-ġlieda kontra d-diskors ta' mibegħda illegali onlajn u l-ħtieġa li titkompla l-ħidma mal-implimentazzjoni tal-Kodiċi ta' Kondotta jidhru b'mod prominenti f'dan id-dokument ta' gwida.

Fid-9 ta' Jannar 2018, diversi Kummissarji Ewropej iltaqgħu mar-rappreżentanti tal-pjattaformi onlajn biex jiddiskutu l-progress li sar fil-ġlieda kontra t-tixrid ta' kontenut illegali onlajn, inklużi l-propaganda terroristika fuq l-internet u d-diskors illegali ta' mibegħda razzist u ksenofobiku u kif ukoll il-ksur tad-drittijiet ta' proprjetà intellettwali (ara d-dikjarazzjoni konġunta).

Aktar informazzjoni:

Skeda informattiva dwar it-tielet monitoraġġ tal-Kodiċi ta' Kondotta

Mistoqsija u Tweġiba


Rapport: Skemi kummerċjali tal-UE jippromwovu żvilupp ekonomiku u d-drittijiet tal-bniedem

Ir-rapport ippubblikat illum mill-Kummissjoni Ewropea u mis-Servizz Ewropew għall-Azzjoni Esterna b'mod konġunt juri l-impatt pożittiv tal-iskemi tar-ribass tad-dazji tal-Unjoni Ewropea fl-ekonomiji li qed jiżviluppaw.

Il-kummerċ jaħdem bħala mutur għat-tkabbir u jgħin fil-promozzjoni tad-drittijiet tal-bniedem u tax-xogħol, il-governanza tajba u l-prinċipji ta' żvilupp sostenibbli.

Minn meta daħlet fis-seħħ l-inizjattiva rriformata tal-UE magħrufa bħala l-Iskema Ġeneralizzata ta' Preferenzi (Generalised Scheme of Preferences, GSP) fl-2014, l-esportazzjonijiet mill-pajjiżi lejn l-UE li jibbenefikaw minn dan it-tnaqqis fit-tariffi żdiedu bi kważi kwart għal ammont annwali ta' €63 biljun.

Il-pajjiżi l-anqas żviluppati huma l-aktar li bbenefikaw: l-esportazzjonijiet tagħhom lejn l-UE żdiedu bi kważi 40 % u laħqu €23.5 biljun fl-2016.

Apparti l-benefiċċji ekonomiċi tal-iskema, ir-rapport tal-lum jenfasizza l-progress li sar fi kwistjonijiet bħalma huma l-emanċipazzjoni tan-nisa, it-tħaddim tat-tfal u x-xogħol furzat, it-tortura, it-traffikar ta' drogi illeċiti u t-tibdil fil-klima.

Il-monitoraġġ tal-UE juri ħafna tibdil pożittiv minħabba l-involviment tal-UE b'rabta mal-iskema.

Fost ħafna eżempji oħra, dan jinkludi l-leġiżlazzjoni l-ġdida tal-Pakistan kontra l-qtil tal-unur u l-istupru, jew l-inklużjoni tal-Paragwaj fil-lista ta' pajjiżi bl-ikbar impenn għall-protezzjoni tal-ispeċi mhedda skont il-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu.

Madankollu, ir-rapport jenfasizza wkoll oqsma li jirrikjedu aktar titjib sabiex jiġu ssodisfati l-kundizzjonijiet tal-iskema, pereżempju fir-rigward tal-implimentazzjoni u l-infurzar tal-leġiżlazzjoni rilevanti mill-pajjiżi benefiċjarji.

Dokument separat li jakkumpanja r-rapport tal-lum jipprovdi ħarsa ġenerali lejn il-progress u n-nuqqasijiet li għad baqa', speċifikament fil-pajjiżi li jipparteċipaw fl-Arranġament ta' Inċentiv Speċjali għal Żvilupp Sostenibbli u Governanza Tajba, magħruf bħala GSP+.

Ir-rapport juri wkoll iż-żieda fl-involviment tas-soċjetà ċivili fil-monitoraġġ tal-iskema: fl-2016 u fl-2017 kien hemm 16-il djalogu mas-soċjetà ċivili; dak iddedikat għat-tħejjija ta' dan ir-rapport kien jinvolvi 20 organizzazzjoni mhux governattiva.

Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u Viċi President tal-Kummissjoni, Federica Mogherini, qalet: "Meta d-demokrazija u l-libertajiet fundamentali jkunu garantiti, l-ekonomiji tagħna jkunu b'saħħithom, is-soċjetajiet tagħna jkunu reżiljenti, is-sigurtà tagħna tkun sostenibbli u l-iżvilupp tagħna jkun mibni fuq fondazzjonijiet aktar solidi.

L-Iskema Ġeneralizzata ta' Preferenzi tikkomplementa l-involviment politiku tal-Unjoni Ewropea mas-sħab tagħha.

B'riżultat ta' dan, ikkontribwejna għat-tisħiħ tas-soċjetà ċivili u tal-ilħna indipendenti u għall-ħarsien aħjar tad-drittijiet tal-bniedem permezz ta' leġiżlazzjoni nazzjonali fil-pajjiżi sħab.

U se nkomplu naħdmu flimkien ma' sħabna, ninvestu fid-drittijiet tal-bniedem, ninvestu fil-ħidma tas-soċjetà ċivili, ninvestu fis-soċjetajiet miftuħa – biex niggarantixxu sigurtà sostenibbli għal kulħadd.”

Il-Kummissarju għall-Kummerċ, Cecilia Malmström, qalet: "Il-politiki tagħna joffru aċċess ġeneruż għas-suq tal-UE, flimkien ma' impenn b'saħħtu mal-awtoritajiet nazzjonali.

Issa qed naraw tibdil pożittiv f'ħafna postijiet madwar id-dinja – tisħiħ fil-valuri fundamentali tal-politika kummerċjali tal-UE bħalma huma d-drittijiet tal-bniedem u l-iżvilupp sostenibbli.

Istituzzjonijiet domestiċi u liġijiet aktar b'saħħithom qed jgħinu biex jidħlu fis-seħħ konvenzjonijiet internazzjonali kruċjali.

F'xi pajjiżi, għad hemm oqsma ta' tħassib serju fir-rigward tad-drittijiet tal-bniedem u s-sostenibbiltà.

Hawnhekk, l-iskemi kummerċjali tagħna jipprovdu ingranaġġ biex nagħmlu pressjoni u neffettwaw bidla, u jeħtieġ li nsaħħu l-isforzi konġunti tagħna.”

Il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema,Marianne Thyssen, qalet: "Id-dimensjoni internazzjonali tal-impjiegi u tal-politika soċjali hija strateġika biex jintlaħaq tkabbir li joħloq l-impjiegi, inklużiv u sostenibbli.

L-iskema tal-GSP hija għodda unika biex jitressqu kundizzjonijiet ta' xogħol diċenti u jiġu rispettati standards internazzjonali ta' xogħol.

Aħna mħeġġa naraw l-iżviluppi pożittivi u jkollna djalogu miftuħ dwar kwistjonijiet importanti dwar drittijiet tax-xogħol, bħalma hi l-eliminazzjoni tat-tħaddim tat-tfal.

Billi għad baqa' sfidi sinifikanti, għadu aktar u aktar importanti li nżidu l-isforzi tagħna.

Aħna impenjati li nippromwovu prinċipji u drittijiet fundamentali fuq ix-xogħol u niksbu tkabbir b'benefiċċji għal kulħadd.”

Matul is-sentejn li ġejjin, l-UE se tkompli tinvolvi ruħha ma' kull pajjiż benefiċjarju tal-GSP rigward l-azzjonijiet prijoritarji meħtieġa u torganizza l-missjonijiet ta' monitoraġġ tal-GSP li huma mmirati speċifikament għal dawk il-pajjiżi fejn huma meħtieġa sforzi aktar b'saħħithom minħabba nuqqasijiet aktar serji.

L-UE se tkompli tappoġġja wkoll l-isforzi tal-Organizzazzjoni Internazzjonali tax-Xogħol (International Labour Organisation, ILO) biex ittejjeb il-konformità tal-pajjiżi tal-GSP+ mar-rappurtar tal-Organizzazzjoni u mal-obbligi ta' implimentazzjoni.

L-UE se tkompli taħdem ukoll biex tagħti s-setgħa lill-organizzazzjonijiet tas-soċjetà ċivili sabiex jikkontribwixxu b'mod aktar effettiv għall-implimentazzjoni tal-konvenzjonijiet internazzjonali, permezz ta' proġett ta' tliet snin iffinanzjat mill-UE ta' €4.5 miljun.

Sfond

L-Iskema Ġeneralizzata ta' Preferenzi (GSP) hija l-istrument kummerċjali ewlieni tal-UE li jappoġġja lill-pajjiżi li qed jiżviluppaw.

Jikkonsisti fi tliet arranġamenti differenti li jagħtu aċċess privileġġat għas-suq tal-UE, u hija mfassla biex tqis il-ħtiġijiet differenti tal-pajjiżi benefiċjarji:

Ir-Regolament attwali tal-GSP, li ilu fis-seħħ minn Jannar 2014, jirrikjedi li l-Kummissjoni Ewropea tippreżenta rapport lill-Parlament Ewropew u lill-Kunsill kull sentejn, dwar l-effetti tas-sistema tal-GSP.

Ir-rappurtar ukoll jikkonsisti regolarment f'"Dokument ta' Ħidma tal-Persunal” li jakkumpanja r-rapport ewlieni, u jiffoka fuq il-benefiċjarji tal-GSP+.

Jenfasizza l-iżviluppi leġiżlattivi u prattiċi fil-pajjiżi benefiċjarji tal-GSP+ rigward l-implimentazzjoni tas-27 konvenzjoni internazzjonali li huma impenjati fihom.

Il-monitoraġġ tal-UE jseħħ kemm permezz ta' missjonijiet ta' monitoraġġ, djalogi mal-pajjiżi benefiċjarji kif ukoll kwestjonarji bil-miktub.

Għal Aktar Informazzjoni

Mistoqsijiet u Tweġibiet

Punti ewlenin tar-rapport

Rapport

Dokument ta' Ħidma tal-Persunal li jakkumpanja r-rapport

Aktar informazzjoni dwar il-GSP


Il-VAT: Iktar flessibbiltà fir-rati tal-VAT, inqas burokrazija għan-negozji ż-żgħar

Il-Kummissjoni Ewropea llum qed tipproponi regoli ġodda biex tagħti iktar flessibbiltà lill-Istati Membri biex jistabbilixxu r-rati tal-VAT u biex joħolqu ambjent fiskali aħjar, biex jgħinu lill-SMEs jiżviluppaw.

Il-proposti tal-lum huma l-aħħar passi tat-tiġdid li qed tagħmel il-Kummissjoni tar-regoli tal-VAT, bil-ħolqien ta' żona unika tal-VAT tal-UE biex tnaqqas drammatikament il-€50 biljun fi frodi tal-VAT fl-UE, filwaqt li jiġi appoġġat in-negozju u d-dħul tal-gvern jiġi żgurat.

Ir-regoli komuni tal-VAT tal-UE, maqbulin mill-Istati Membri kollha fl-1992, mhumiex adattati għal-lum u huma wisq restrittivi.

Dawn jippermettu lill-Istati Membri japplikaw rati mnaqqsin ta' VAT biss għal għadd żgħir ta' setturi u prodotti.

Fl-istess ħin, il-pajjiżi tal-UE qed jaffaċċjaw pressjoni biex lil xi oġġetti jittrattawhom b'mod iktar favorevoli f'dak li għandu x'jaqsam mal-VAT.

Il-Kummissjoni issa qed tagħmel tajjeb fuq il-wegħda tagħha li tagħti iktar awtonomija lill-Istati Membri f'dak li għandu x'jaqsam mar-rati.

Il-pajjiżi issa se jkollhom kundizzjonijiet iktar ugwali f'dak li għandu x'jaqsam ma' xi eċċezzjonijiet eżistenti għar-regoli, magħrufin bħala derogi tal-VAT.

Il-Kummissjoni llum qiegħda wkoll tindirizza l-problema li kumpaniji iżgħar ibatu minn spejjeż ta' konformità mal-VAT sproporzjonati.

Il-kumpaniji li jagħmlu n-negozju f'iktar minn pajjiż wieħed jaffaċċjaw spejjeż ta' konformità 11 % ogħla minn dawk li jinnegozjaw biss f'pajjiżhom, u huma l-operaturi ż-żgħar li l-iktar li jbatu.

Dan qiegħed ikun ostaklu reali għat-tkabbir, għax in-negozji ż-żgħar jammontaw għal 98 % tal-kumpaniji fl-UE.

Għalhekk qed nipproponi li nippermettu lil iktar kumpaniji jgawdu l-benefiċċji ta' regoli iktar sempliċi tal-VAT, li bħalissa huma disponibbli biss għall-iżgħar kumpaniji.

B'hekk, l-ispejjeż ta' konformità relatati mal-VAT ġenerali huma mistennija li jonqsu sa 18 % fis-sena.

Valdis Dombrovskis, il-Viċi President għall-Ewro u d-Djalogu Soċjali, qal: “Tliet xhur ilu, il-Kummissjoni ppreżentat l-ikbar riforma tar-regoli tal-VAT tal-UE fi kwart ta' seklu, f'pass eqreb lejn reġim definittiv tal-VAT.

Issa wasal iż-żmien biex nipproponu regoli aħjar, kemm għar-rati tal-VAT, kif ukoll għan-negozji ż-żgħar, li se jgawdu minnhom miljuni ta' kumpaniji żgħar u konsumaturi fl-UE.”

Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “L-Istati Membri sabu ruħhom taħt pressjoni ikbar mill-industrija u l-gruppi ta' interess biex jibdlu r-rati tal-VAT favur xi settur jew ieħor.

Iżda n-nuqqas ta' flessibbiltà fir-regoli attwali jwassal biex l-enfasi tkun fuq liema prodott jew servizz jista' jikkwalifika għal rata mnaqqsa, minflok fuq il-ħofra enormi fil-baġits tagħna minħabba l-frodi tal-VAT.

Il-proposta tal-lum se tagħti l-ikbar flessibbiltà lill-gvernijiet biex jistabbilixxu r-rati tal-VAT kif jixtiequ, u tħallina nikkonċentraw fuq il-problema ferm ikbar tal-frodi.”

Iktar flessibilità

L-Istati Membri bħalissa jistgħu japplikaw rata ridotta li tkun baxxa sa 5 % għal żewġ kategoriji distinti ta' prodotti fil-pajjiż.

Għadd ta' Stati Membri japplikaw ukoll derogi speċifiċi għal rati mnaqqsin iktar.

Barra mir-rata tal-VAT standard ta' 15 %, l-Istati Membri issa jkunu jistgħu jqiegħdu fis-seħħ:

Ir-reġim il-ġdid ifisser ukoll li l-oġġetti li bħalissa japplikaw fuqhom rati differenti minn dik standard jistgħu jkomplu hekk.

Innaqqsu l-ispejjeż tal-VAT għall-SMEs

Taħt ir-regoli attwali, l-Istati Membri jistgħu jeżentaw il-bejgħ minn kumpaniji żgħar mill-VAT bil-kundizzjoni li dawn ma jaqbżux fatturat annwali partikolari, li jvarja minn pajjiż għall-ieħor.

Iżda dawn l-eżenzjonijiet japplikaw biss għal operaturi domestiċi, u SMEs li qegħdin jikbru jitilfu l-aċċess għall-miżuri ta' simplifikazzjoni ladarba l-livell limitu tal-eżenzjonijiet jinqabeż.

Dan ifisser li m'hemmx kondizzjonijiet ekwivalenti ta' kompetizzjoni għal kumpaniji żgħar li joperaw fl-UE.

Filwaqt li l-livelli limitu tal-eżenzjonijiet attwali se jibqgħu, ir-regoli tal-lum jintroduċu:

Sfond

Il-miżuri proposti jkomplu jibnu fuq “il-pilastri” għal żona unika ġdida definittiva tal-VAT fl-UE proposta f'Ottubru 2017, u l-Pjan ta' Azzjoni dwar il-VAT lejn żona unika tal-VAT fl-UE ppreżentat f'April 2016.https://ec.europa.eu/taxation_customs/sites/taxation/files/com_2016_148_mt.pdf

Is-sistema komuni tat-Taxxa fuq il-Valur Miżjud (VAT) għandha rwol importanti fis-Suq Uniku tal-Ewropa.

Il-VAT hija sors ewlieni u li qed jikber ta' dħul fl-UE, li ġġenera 'l fuq minn €1 triljun fl-2015, li jikkorrispondi għal 7 % tal-PDG tal-UE.

Waħda mir-riżorsi proprji tal-UE hija wkoll ibbażata fuq il-VAT.

Is-sistema attwali tal-VAT ilha mill-1993 u kienet maħsuba bħala sistema tranżitorja.

Għal Aktar Informazzjoni

Mistoqsija u tweġiba dwar il-VAT għan-negozji ż-żgħar u l-iffissar tar-rati tal-VAT

Pjan ta' Azzjoni dwar il-VAT– Lejn żona unika tal-VAT fl-UE


L-Unjoni Bankarja: L-ewwel Rapport ta' Progress dwar li jiġi indirizzat is-self improduttiv sabiex tiġi sostnuta l-aġenda għat-tnaqqis tar-riskju

Il-Kummissjoni Ewropea wriet is-sodisfazzjon tagħha għall-progress li sar biex jiġi indirizzat is-self improduttiv (non-performing loans, NPLs) fl-UE bħala parti minn ħidma kontinwa fil-livell nazzjonali u tal-UE sabiex jitnaqqsu r-riskji li fadal f'xi partijiet tas-settur bankarju Ewropew.

Fl-Ewwel Rapport ta' Progress tagħha minn meta l-Ministri tal-Finanzi qablu dwar il-Pjan ta' Azzjoni sabiex jitnaqqas is-self improduttiv (NPLs), il-Kummissjoni tagħmel enfasi fuq aktar titjib fil-proporzjonijiet tas-self improduttiv u miżuri futuri biex ikomplu jonqsu l-istokkijiet tas-self improduttiv.

It-tnaqqis tas-self improduttiv huwa importanti għall-funzjonament tajjeb tal-Unjoni Bankarja u tal-Unjoni tas-Swieq Kapitali, u għal sistema finanzjarja stabbli u integrata fl-UE.

Huwa essenzjali li jiġu indirizzati l-istokks kbar ta' self improduttiv u li tiġi evitata l-akkumulazzjoni futura possibbli tagħhom sabiex it-tkabbir ekonomiku fl-Ewropa jissaħħaħ u jkollu sisien.

Sabiex jiksbu finanzjament, l-unitajiet domestiċi u l-kumpaniji jiddependu fuq settur finanzjarju b'saħħtu u reżistenti għall-kriżijiet.

Filwaqt li banek individwali u Stati Membri huma f'pożizzjoni ta' tmexxija meta jiġu biex jindirizzaw il-ħażniet tagħhom ta' self improduttiv, hemm dimensjoni ċara tal-UE minħabba l-effetti konsegwenzjali potenzjali għall-ekonomija tal-UE kollha.

Valdis Dombrovskis, il-Viċi President responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “Huwa essenzjali li jitnaqqas il-livell ta' self improduttiv sabiex jitnaqqsu r-riskji fis-settur bankarju u sabiex titlesta l-Unjoni Bankarja.

L-isforzi konġunti mill-banek, mis-superviżuri, mill-Istati Membri u mill-Kummissjoni diġà taw il-frott tagħhom.

Iżda għandna bżonn inkomplu navvanzaw biex innaqqsu aktar il-livelli tas-self improduttiv.

Aħna rridu li l-banek fil-pajjiżi kollha tal-UE jerġgħu jiksbu l-kapaċità sħiħa tagħhom li jsellfu lill-kumpaniji u lill-unitajiet domestiċi filwaqt li tiġi evitata l-akkumulazzjoni ta' self mitluf ġdid.”

Sejbiet ewlenin

L-Ewwel Rapport ta' Progress tal-lum, li jieħu l-forma ta' Komunikazzjoni u ta' Dokument ta' Ħidma tal-Persunal li jakkumpanjaha, jenfasizza l-iżviluppi reċenti fis-self improduttiv, kemm fl-UE kollha kif ukoll fl-Istati Membri individwali.

Juri li x-xejra pożittiva ta' tnaqqis fil-proporzjonijiet tas-self improduttiv (NPL) u t-tkabbir fil-proporzjonijiet ta' kopertura ssaħħu u komplew fit-tieni nofs tal-2017.

Barra minn hekk:

Il-proporzjonijiet ta' self improduttiv kienu qed jonqsu kważi fl-Istati Membri kollha, għalkemm is-sitwazzjoni tvarja b'mod sinifikanti bejn l-Istati Membri.

Il-proporzjon ġenerali tas-self improduttiv fl-UE naqas għal 4,6 % (it-tieni trimestru tal-2017), fejn niżel b'madwar punt perċentwali fis-sena, u b'terz sa mir-raba' trimestru tal-2014.

Id-dejta turi li t-tnaqqis tar-riskju qed jirnexxi fis-sistema bankarja Ewropea, u qed isostni l-progress sabiex titlesta l-Unjoni Bankarja, li għandha sseħħ permezz tat-tnaqqis tar-riskju u b'mod parallel tal-kondiviżjoni tar-riskju.

Ir-rapport juri wkoll li l-UE qiegħda fit-triq it-tajba biex timplimenta l-Pjan ta' Azzjoni tal-Kunsill.

Fir-rebbiegħa l-Kummissjoni se tipproponi pakkett komprensiv ta' miżuri biex jitnaqqas il-livell ta' self improduttiv eżistenti u biex tiġi evitata l-akkumulazzjoni ta' self improduttiv fil-futur.

Il-pakkett jiffoka fuq erba' oqsma: (i) l-azzjonijiet superviżorji, (ii) ir-riforma fl-oqfsa ta' ristrutturar, ta' insolvenza u tal-irkupru tad-dejn, (iii) l-iżvilupp ta' swieq sekondarji għal assi f'diffikultà, u (iv) it-trawwim tar-ristrutturar tas-sistema bankarja.

L-azzjoni f'dawn l-oqsma għandha tkun fil-livell nazzjonali u fil-livell ta' Unjoni fejn ikun xieraq.

Il-Kummissjoni qiegħda titlob ukoll lill-Istati Membri u lill-Parlament Ewropew biex jaqblu malajr dwar il-proposta tal-Kummissjoni dwar l-insolvenza tan-negozji.

Din il-miżura, proposta f'Novembru 2016, tgħin lill-kumpaniji f'diffikultà finanzjarja biex jirristrutturaw fi stadju bikri sabiex jiġi evitat il-falliment, u dan iwassal għal proċeduri ta' insolvenza aktar effiċjenti fl-UE.

Kuntest

Peress li s-self improduttiv huwa wieħed mir-riskji ta' legat ewlenin li fadal fis-sistema bankarja tal-Ewropa, il-Kummissjoni f'Ottubru 2017 pproponiet li tagħmel il-miżuri ta' tnaqqis għas-self improduttiv parti aktar prominenti mill-proċedura ta' tlestija tal-Unjoni Bankarja permezz tal-kondiviżjoni u b'mod parallel, tat-tnaqqis tar-riskju, li ntlaqgħu b'idejn miftuħin waqt id-diskussjonijiet mal-Parlament Ewropew u mal-Kunsill f'dawn l-aħħar xhur.

Filwaqt li l-proporzjon medju ta' self improduttiv naqas b'terz mill-2014 u qabad xejra 'l isfel kostanti, ħażniet kbar ta' self improduttiv li fadal jistgħu jkunu ta' piż fuq it-tkabbir ekonomiku ta' pajjiżi kkonċernati peress li jnaqqsu il-profitabbiltà tal-banek u l-kapaċità ta' self lill-unitajiet domestiċi u lin-negozji.

Ir-responsabbiltà ewlenija sabiex jiġu indirizzati l-proporzjonijiet ta' self improduttiv qiegħda fuq il-banek affettwati u l-Istati Membri.

Madankollu, f'unjoni monetarja fejn l-ekonomiji tal-pajjiżi membri huma interkonnessi u jistgħu joħolqu konsegwenzi, jidher ukoll li hemm interess ċar tal-UE biex jitnaqqsu l-proporzjonijiet tas-self improduttiv attwali.

Il-Kummissjoni b'mod konsistenti qajmet din il-kwistjoni mal-pajjiżi kkonċernati fil-kuntest taċ-ċiklu ta' koordinazzjoni tal-politika ekonomika tal-UE - is-Semestru Ewropew.

F'Lulju 2017 il-Kunsill adotta "Pjan ta' Azzjoni biex Jiġi Indirizzat is-Self Improduttiv fl-Ewropa".

Dan il-Pjan ta' Azzjoni jistieden lil diversi istituzzjonijiet - inkluża l-Kummissjoni - biex jieħdu l-miżuri xierqa sabiex ikomplu jindirizzaw l-isfidi tal-proporzjonijiet għoljin ta' self improduttiv fl-Ewropa.

Il-Kunsill qabel li jieħu kont ta' kif qed jevolvi s-self improduttiv fl-Unjoni abbażi tar-rapport tal-Kummissjoni.

Il-Kummissjoni għalhekk ħabbret, fil-Komunikazzjoni tagħha dwar it-Tlestija tal-Unjoni Bankarja tal-11 ta' Ottubru 2017, li se taħdem għal pakkett komprensiv biex jiġi indirizzat is-self improduttiv fl-Ewropa.

Barra minn hekk, il-pakkett tal-UEM tal-Kummissjoni tas-6 ta' Diċembru 2017 ippreżenta pjan direzzjonali u proposti konkreti għall-approfondiment tal-Unjoni Ekonomika u Monetarja tal-Ewropa.

Aktar informazzjoni:

MEMO

Skeda informattiva

Id-Dokument ta' Ħidma tal-Persunal u l-Komunikazzjoni


Miżuri ġodda biex jagħtu spinta lill-kompetenzi ewlenin u lill-ħiliet diġitali, kif ukoll lid-dimensjoni Ewropea tal-edukazzjoni

Bħala segwitu għas-Summit ta' Gothenburg, illum il-Kummissjoni Ewropea adottat inizjattivi ġodda biex itejbu l-kompetenzi ewlenin u l-ħiliet diġitali taċ-ċittadini Ewropej, kif ukoll biex irawmu valuri komuni u l-għarfien tal-istudenti dwar kif taħdem l-Unjoni Ewropea.

Dawn il-proposti ġodda waslu biss xahrejn wara li l-Kapijiet tal-Istat u tal-Gvern Ewropej iddiskutew l-edukazzjoni, it-taħriġ u l-kultura fis-Sammit ta' Gothenburg f'Novembru 2017.

L-għan tal-proposti huwa li jonqsu l-inugwaljanzi soċjoekonomiċi, filwaqt li tintrifed il-kompetittività sabiex tinbena Ewropa aktar magħquda, aktar b'saħħitha u aktar demokratika.

Jyrki Katainen, il-Viċi President tal-Kummissjoni responsabbli mill-Impjiegi, it-Tkabbir, l-Investiment u l-Kompetittività, stqarr: “L-inizjattivi tal-lum jimmiraw li jagħtu lill-persuni individwali s-setgħa biex jilħqu l-milja ta' ħajjithom, sabiex inkunu nistgħu nibnu ekonomiji u soċjetajiet ġusti u reżiljenti.

Irridu niżguraw li l-edukazzjoni twassal il-ġid lil kulħadd, mal-Ewropa kollha, sabiex kulħadd ikun jista' jadatta għall-bidla u jgawdi minnha.

Dan huwa kruċjali għat-tkabbir sostenibbli u għall-kompetittività tal-Ewropa, u se jkun saħansitra iktar kruċjali fil-ġejjieni.

Ninsabu lesti li nappoġġaw lill-Istati Membri u li naħdmu id f'id magħhom sabiex din il-mira ssir realtà.”

Tibor Navracsics, il-Kummissarju tal-UE għall-Edukazzjoni, il-Kultura, iż-Żgħażagħ u l-Isport, stqarr: “Hemm bżonn li s-sistemi edukattivi u ta' taħriġ tal-Ewropa jagħtu lill-persuni minn kull sfond soċjali l-kompetenzi xierqa biex jimxu ‘l quddiem u jiksbu suċċess professjonali, kif ukoll biex ikunu jistgħu jsiru ċittadini impenjati.

Irridu nisfruttaw il-potenzjal tal-edukazzjoni biex trawwmen il-koeżjoni soċjali u sens ta' appartenenza.Għal dan il-għan, irridu nibnu fuq il-valuri komuni tagħna, u niżguraw li l-edukazzjoni tippermetti lill-istudenti jgħixu l-identità Ewropea tagħhom fid-diversità kollha tagħha, jitgħallmu iktar dwar l-Ewropa, dwar pajjiżi Ewropej oħra, u dwarhom infushom.”

Mariya Gabriel, il-Kummissarju tal-UE għall-Ekonomija u s-Soċjetà Diġitali, żiedet tgħid: “L-era diġitali qiegħda tinfirex f'kull qasam ta' ħajjitna, tant li mhux biss min jaħdem fl-informatika jrid ikun konxju tat-trasformazzjoni diġitali.

Il-qasma fil-ħiliet diġitali hija tabilħaqq reali.

Filwaqt li 90% tal-impjiegi tal-futur diġà jirrikjedu ċertu livell ta' litteriżmu diġitali, 44% tal-Ewropej huma neqsin minn ħiliet diġitali bażiċi.

Il-Pjan ta' Azzjoni għall-Edukazzjoni Diġitali li qegħdin nipproponu llum se jgħin lill-Ewropej, lill-istituzzjonijiet u lis-sistemi edukattivi jadattaw aħjar għall-ħajja u għax-xogħol f'soċjetajiet li kulma jmur qed isiru aktar diġitali.”

Il-proposti l-ġodda se jikkontribwixxu wkoll għall-ewwel Summit Ewropew dwar l-Edukazzjoni, li l-Kummissarju Navracsics se jkun qed jospita fi Brussell nhar il-25 ta' Jannar, bit-tema “Inqiegħdu s-sisien taż-Żona Ewropea tal-Edukazzjoni: għal edukazzjoni innovattiva, inklużiva u bbażata fuq il-valuri”.

It-tliet inizjattivi proposti mill-Kummissjoni huma dawn li ġejjin:

Rakkomandazzjoni tal-Kunsill dwar il-Kompetenzi Ewlenin għat-Tagħlim tul il-Ħajja: Din il-proposta, li tibni fuq ir-Rakkomandazzjoni dwar il-Kompetenzi Ewlenin adottata fl-2006, tantiċipa aġġornamenti importanti li jirriflettu l-evoluzzjoni mgħaġġla tat-tagħlim u tal-edukazzjoni li saret minn dak iż-żmien ‘l hawn.

L-għan tal-proposta huwa li jissaħħaħ l-iżvilupp tal-kompetenzi ewlenin ta' nies ta' kull età tul ħajjithom, u li tingħata gwida lill-Istati Membri dwar kif għandhom jiksbu dan il-għan.

Tingħata enfasi partikulari fuq it-trawwim tad-determinazzjoni intraprenditorjali u tal-mentalità orjentata lejn l-innovazzjoni, sabiex jiġu liberati l-potenzjal, il-kreattività u l-inizjattiva personali.

Barra minn dan, il-Kummissjoni tirrakkomanda passi biex jitrawmu l-kompetenzi fix-xjenza, fit-teknoloġija, fl-inġinerija u fil-matematika (STEM), kif ukoll biex iż-żgħażagħ jiġu mmotivati sabiex jibdew karriera f'dawn l-oqsma.

Il-proposti mressqa llum għandhom jitqiesu wkoll bħala parti mis-soluzzjoni biex jittejbu urġentement is-sistemi edukattivi Ewropej, sabiex dawn ikunu jistgħu jaffaċċjaw il-ħafna sfidi li ġew issottolinjati fl-aħħar stħarriġ tal-PISA.

B'mod usa', il-miżuri se jappoġġaw lill-Istati Membri fl-isforzi tagħhom biex iħejju aħjar lill-istudenti għal swieq tax-xogħol li qed jinbidlu, kif ukoll għal ċittadinanza attiva f'soċjetajiet aktar diversi, aktar mobbli, aktar diġitali u aktar globali.

Pjan ta' Azzjoni għall-Edukazzjoni Diġitali li jispjega kif l-UE tista' tgħin lin-nies, lill-istituzzjonijiet u s-sistemi edukattivi jadattaw aħjar għall-ħajja u x-xogħol fi żmien ta' bidla diġitali mgħaġġla, billi:

isir użu aħjar tat-teknoloġija diġitali għat-tagħlim u għall-istudju;

jitrawmu l-kompetenzi u l-ħiliet diġitali meħtieġa għall-ħajja u x-xogħol fi żmien ta' trasformazzjoni diġitali; u

tittejjeb l-edukazzjoni permezz ta' analiżi tad-dejta u previżjoni aħjar.

L-inizjattivi jinkludu l-appoġġ lill-iskejjel permezz ta' konnessjonijiet broadband b'veloċità għolja, l-iżvilupp ta' għodda ġdida ta' awtovalutazzjoni għall-iskejjel fuq l-użu tat-teknoloġija għat-tagħlim u l-istudju (SELFIE), u kampanja ta' sensibilizzazzjoni pubblika dwar is-sigurtà online, il-litteriżmu medjatiku u l-iġjene ċibernetika.

Rakkomandazzjoni tal-Kunsill dwar il-valuri komuni, inkluż l-edukazzjoni u d-dimensjoni Ewropea tat-tagħlim:Din l-inizjattiva tipproponi metodi biex l-edukazzjoni tgħin liż-żgħażagħ jifhmu l-importanza tal-valuri komuni stipulati fl-Artikolu 2 tat-Trattat dwar l-Unjoni Ewropea, u jsegwu dawk l-istess valuri.

Il-proposta għandha l-għan li ssaħħaħ il-koeżjoni soċjali u li tikkontribwixxi fil-ġlieda kontra l-qawmien tal-populiżmu, tal-ksenofobija, tan-nazzjonaliżmu diviżiv u tat-tixrid tal-aħbarijiet foloz.

Il-proposta ssaħħaħ ukoll l-edukazzjoni inklużiva, sabiex tippromwovi l-edukazzjoni ta' kwalità għall-istudenti kollha, kif ukoll id-dimensjoni Ewropea tat-tagħlim, bil-għan li t-tfal jitgħallmu wkoll dwar il-wirt komuni u d-diversità tal-Ewropa, u li jiksbu fehim tajjeb ta' kif taħdem l-Unjoni Ewropea.

Biex tappoġġa dawn l-isforzi, il-Kummissjoni se tieħu passi biex iżżid l-iskambji virtwali fost l-iskejjel, speċifikament permezz tan-netwerk e-Twinning, u biex tixpruna l-mobbiltà tal-iskejjel permezz tal-programm Erasmus+.

Kuntest

Il-Kapijiet ta' Stat u tal-Gvern iddiskutew informalment l-edukazzjoni u t-taħriġ waqt is-Summit Soċjali ta' Gothenburg f'Novembru 2017, iggwidati mill-Komunikazzjoni tal-Kummissjoni “It-Tisħiħ tal-Identità Ewropea permezz tal-Edukazzjoni u tal-Kultura”.

Dan wassal għall-konklużjonijiet tal-Kunsill Ewropew tal-14 ta' Diċembru 2017, li jitolbu lill-Istati Membri, lill-Kunsill u lill-Kummissjoni jmexxu ‘l quddiem l-aġenda diskussa f'Gothenburg.

Ir-rieżami tar-Rakkomandazzjoni tal-Kunsill tal-2006 dwar il-Kompetenzi Ewlenin għat-Tagħlim tul il-Ħajja kien tħabbar fl-Aġenda Ġdida għall-Ħiliet għall-Ewropa adottata f'Ġunju 2016.

Biex tħejji l-proposta tagħha, fl-2017 il-Kummissjoni organizzat konsultazzjoni pubblika u konferenza mal-partijiet ikkonċernati.

Ir-Rakkomandazzjoni tal-Kunsill proposta dwar il-promozzjoni tal-valuri komuni, l-edukazzjoni inklużiva u d-dimensjoni Ewropea tat-tagħlim tkompli tibni fuq id-Dikjarazzjoni ta' Pariġi dwar il-promozzjoni taċ-ċittadinanza u l-valuri komuni tal-libertà, it-tolleranza u n-nondiskriminazzjoni permezz tal-edukazzjoni, adottata fil-laqgħa informali tal-Ministri tal-Edukazzjoni nhar is-17 ta' Marzu 2015.

Tħabbret fil-Komunikazzjoni mill-Kummissjoni dwar l-appoġġ lill-prevenzjoni mir-radikalizzazzjoni li twassal għal estremiżmu vjolenti tal-14 ta' Ġunju 2016.

Biex tħejji l-proposta tagħha, fl-2017 il-Kummissjoni organizzat konsultazzjoni pubblika.

Għal aktar tagħrif

Memo - Mistoqsijiet u tweġibiet

Skeda informattiva dwar iż-Żona Ewropea tal-Edukazzjoni

Skeda informattiva dwar il-Kompetenzi Ewlenin għat-Tagħlim tul il-Ħajja

Skeda informattiva dwar il-Pjan ta' Azzjoni għall-Edukazzjoni Diġitali

Skeda informattiva dwar il-promozzjoni ta' valuri komuni, l-edukazzjoni inklużiva u d-dimensjoni Ewropea tat-tagħlim

Ir-Rakkomandazzjoni tal-Kunsill dwar il-Kompetenzi Ewlenin għat-Tagħlim tul il-Ħajja

Ir-Rakkomandazzjoni tal-Kunsill dwar il-promozzjoni ta' valuri komuni, l-edukazzjoni inklużiva u d-dimensjoni Ewropea tat-tagħlim

Il-Pjan ta' Azzjoni dwar l-Edukazzjoni Diġitali

Is-sit web dwar it-tagħlim diġitali

Skedi informattivi dwar is-Summit ta' Gothenburg


Nittraduċu għall-Ewropa…l-iskola!

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

IL-Kummissjoni Ewropea - Stqarrija għall-istampa

Nittraduċu għall-Ewropa…l-iskola!

Brussell, l-24 ta' Novembru 2011 – Dalgħodu 'l fuq minn 3 000 żagħżugħ minn 720 skola sekondarja minn madwar l-Ewropa ħadu sehem fil-konkors tal-UE Tradutturi Żgħażagħ (“Juvenes Translatores”).

L-istudenti li għandhom 17-il sena, se jittestjaw l-għarfien tagħhom tal-lingwi barranin, filwaqt li jaraw humiex tajbin bħala tradutturi professjonali.

“Il-konkors Juvenes Translatores huwa mezz eċċellenti ta' kif aħna nistgħu nippromwovu t-tagħlim tal-lingwi u t-traduzzjoni bħala karriera sodisfaċenti għaż-żgħażagħ,” qalet Androulla Vassiliou, il-Kummissarju għall-Edukazzjoni, il-Kultura, il-Multilingwiżmu u ż-Żgħażagħ.

"Billi ħafna mill-parteċipanti se jkunu qed jittraduċu għall-ewwel lingwa tagħhom, il-konkors jenfasizza wkoll l-impenn tagħna lejn id-diversità lingwistika, waħda mill-ikbar kwalitajiet tal-Ewropa."

L-istudenti traduċew test ta' paġna skont l-għażla tagħhom minn kwalunkwe waħda mill-kombinazzjonijiet ta' lingwi mill-506 kombinazzjonijiet possibbli fost it-23 lingwa uffiċjali tal-UE.

Din is-sena t-tema tat-testi għat-traduzzjoni kienet il-volontarjat biex titfakkar is-Sena Ewropea tal-Volontarjat.

It-tradutturi tal-Kummissjoni Ewropea se jikkoreġu dawn it-testi u jagħżlu rebbieħ minn kull pajjiż.

F'Marzu 2012 ir-rebbieħa kollha jiġu mistiedna fi Brussell biex il-Kummissarju Vassiliou tippreżentalhom il-premju tagħhom.

Il-konkors, li issa ilu jiġi organizzat ħames snin, ġie estiż għall-ewwel darba għall-iskejjel li jinsabu fi gżejjer li huma parti mill-Istati Membri tal-UE: il-Kaledonja Ġdida, il-Gżejjer Kanarji, Madeira, il-Gwadelup u Martinique.

Il-lista sħiħa tal-iskejjel li qegħdin jipparteċipaw hija disponibbli fuq il-websajt tal-konkors:

Il-konkors ispira inizjattivi simili fl-Istati Uniti tal-Amerka u t-Turkija.

Fil-verżjoni Amerikana, organizzata mill-Università ta' Illinois, il-parteċipanti għandhom il-possibbiltà li jittraduċu għall-Ingliż minn kwalunkwe waħda mil-lingwi uffiċjali tal-UE.

Fit-Turkija il-konkors, Genç Çevirmenler Yarışması (il-Konkors tat-Tradutturi Żgħażagħ) huwa miftuħ għall-istudenti universitarji li jittraduċu mill-Ingliż, il-Fra nċiż jew il-Ġermaniż għat-Tork.

Sfond

Il-konkors huwa miftuħ għall-istudenti li twieldu fl-1 994 u jsir fl-istess ħin fl-iskejjel magħżula kollha (bejn l-għaxra ta' filgħodu u nofsinhar).

L-għadd ta' skejjel li jieħdu sehem minn kull pajjiż jiddependi minn kemm Membri tal-Parlament Ewropew se jkollu kull pajjiż fl-2014.

Kull skola ressqet għall-konkors sa ħames studenti.

Jekk pajjiż jaqbeż il-kwota (ara hawn taħt), il-Kummissjoni tuża metodu ta' għażla każwali .

Il-kwoti għal kull pajjiż huma :

L-Awstrija

Il-Belġju

Il-Bulgarija

Ċipru

Ir-Repubblika Ċeka

Id-Danimarka

L-Estonja

Il-Finlandja

Franza

Il-Ġermanja

Il-Greċja

L-Ungerija

L-Irlanda

L-Italja

Il-Latvja

Il-Litwanja

Il-Lussemburgu

Malta

Il-Pajjiżi l-Baxxi

Il-Polonja

Il-Portugall

Ir-Rumanija

Is-Slovenja

Is-Slovakkja

Spanja

L-Isvezja

Ir-Renju Unit

L- għadd totali

Aktar tagħrif:

Il-websajt tal-konkors: ec.europa.eu/translatores

Il-Facebook: facebook.com/translatores

Twitter: @translatores

DĠ Traduzzjoni: ec.europa.eu/dgs/translation

Kuntatti:

Dennis Abbott (+32 2 295 92 58)

Dina Avraam (+32 2 295 96 67)


Il-Kummissjoni tieħu azzjoni biex issaħħaħ il-kunfidenza fl-istudji xjentifiċi dwar is-sikurezza tal-ikel

Illum il-Kummissjoni qed twieġeb għat-tħassib espress miċ-ċittadini f'Inizjattiva taċ-Ċittadini Ewropej li rnexxiet, bi proposta biex ittejjeb it-trasparenza tal-istudji xjentifiċi fil-qasam tas-sikurezza tal-ikel.

Il-proposta, li hija bbażata wkoll fuq il-Kontroll tal-Idoneità tal-Kummissjoni tal-Liġi Ġenerali tal-Ikel, li ilu mill-2002 u b'hekk jeħtieġ aġġornament:

L-ewwel Viċi President Frans Timmermans qal: “Illum qed nindirizzaw it-tħassib taċ-ċittadini, biex intejbu t-trasparenza fit-teħid tad-deċiżjonijiet, biex noffru aċċess aħjar għall-informazzjoni relevanti u biex niżguraw li l-valutazzjoni tar-riskju affidabbli u bbażata fuq ix-xjenza tibqa' fil-qalba tat-teħid tad-deċiżjonijiet f'dan il-qasam sensittiv tas-sikurezza tal-ikel.”

Il-Kummissarju Ewropew għas-Saħħa u s-Sikurezza Alimentari, Vytenis Andriukaitis, qal: “Il-valutazzjoni tar-riskju bbażata fuq ix-xjenza tal-UE għas-sikurezza tal-ikel hija waħda mill-iktar riġidi fid-dinja.

Issa qed nagħmluha saħansitra iktar b'saħħitha permezz ta' regoli dwar it-trasparenza aktar ċari u permezz ta' komunikazzjoni aktar effettiva dwar ir-riskji matul il-proċess.

B'din ir-riforma, iċ-ċittadini ser ikollhom aċċess immedjat għall-istudji xjentifiċi li fuqhom ikunu jserrħu l-applikazzjonijiet għall-awtorizzazzjoni.

Jiena nappella lill-Istati Membri u lill-Parlament Ewropew biex din il-proposta ssir liġi malajr kemm jista' jkun sabiex inkunu nistgħu niksbu riżultati għaċ-ċittadini qabel l-elezzjonijiet Ewropej is-sena d-dieħla.”

Il-Kummissjoni qed tipproponi reviżjoni mmirata tar-Regolament tal-Liġi Ġenerali dwar l-Ikel[1] flimkien mar-reviżjoni ta' tmien biċċiet ta' leġiżlazzjoni settorjali, sabiex isiru konformi mar-regoli ġenerali u jsaħħu t-trasparenza fil-qasam tal-OĠM, tal-addittivi tal-għalf, tat-taħwir bl-affumikazzjoni, tal-materjali li jiġu f'kuntatt mal-ikel, tal-addittivi tal-ikel, tal-enzimi u t-taħwir tal-ikel, tal-prodotti għall-protezzjoni tal-pjanti u tal-ikel ġdid.

L-elementi ewlenin tal-proposta:

Il-kuntest

Fl-2002, il-Liġi Ġenerali dwar l-Ikel stabbiliet il-prinċipju tal-analiżi tar-riskju bħala prinċipju ġenerali tal-liġi tal-ikel tal-UE.

Din ħolqot sistema tas-sikurezza tal-ikel tal-UE li fiha r-responsabbiltà għall-valutazzjoni tar-riskju (ix-xjenza) u dik għall-ġestjoni tar-riskju (il-politika) jinżammu separati.

L-Awtorità Ewropea dwar is-Sigurtà fl-Ikel (EFSA) ġiet stabbilita bħala aġenzija indipendenti tal-UE responsabbli mill-għoti ta' pariri xjentifiċi dwar ir-riskji assoċjati mal-katina agroalimentari.

Ir-riżultati ta' Kontroll tal-Idoneità tal-Liġi Ġenerali dwar l-Ikel ippubblikati aktar kmieni din is-sena kkonfermaw li l-leġiżlazzjoni tilħaq l-għanijiet ewlenin tagħha li tiżgura livell għoli ta' protezzjoni għas-saħħa tal-bniedem u t-tħaddim bla xkiel tas-Suq Intern.

B'mod partikolari, l-approċċ ibbażat fuq ir-riskju tal-liġi dwar l-ikel tal-UE żied il-livell ġenerali ta' protezzjoni kontra r-riskji potenzjali lis-sikurezza tal-ikel.

Madankollu, il-Kontroll tal-Idoneità enfasizza wkoll it-tħassib taċ-ċittadini dwar it-trasparenza tal-istudji xjentifiċi u l-proċess tal-valutazzjoni tar-riskju fil-katina agroalimentari.

Fis-6 ta' Ottubru 2017, lill-Kummissjoni ntbagħtitilha Inizjattiva taċ-Ċittadini Ewropej bit-titolu '”Projbizzjoni tal-glifosat biex b'hekk in-nies u l-ambjent ikunu protetti mill-pestiċidi tossiċi”, b'dikjarazzjonijiet ta' appoġġ minn 1,070,865 Ewropew.

Waħda mit-talbiet fl-Inizjattiva kienet li jkun hemm iktar trasparenza fl-istudji xjentifiċi ppreżentati lill-Awtorità Ewropea dwar is-Sigurtà fl-Ikel, u li jiżdied l-ikkummissjonar tal-istudji mill-awtoritajiet pubbliċi.

Il-Kummissjoni wieġbet għal din l-Inizjattiva fit-12 ta' Diċembru 2017.

S'issa, erba' Inizjattivi taċ-Ċittadini ta' suċċess ġabru aktar minn miljun firma kull waħda, u l-Kummissjoni issa ħadet azzjonijiet ta' segwitu fuq tlieta minnhom.

Il-passi li jmiss

Għal aktar informazzjoni

MEMO: Il-proposta tal-Kummissjoni dwar it-trasparenza u s-sostenibbiltà tal-mudell tal-valutazzjoni tar-riskju tal-UE fil-katina alimentari

Il-Komunikazzjoni tal-Kummissjoni dwar “Projbizzjoni tal-glifosat biex b'hekk in-nies u l-ambjent ikunu protetti mill-pestiċidi tossiċi”

Transparency and sustainability of the EU risk assessment in the food chain

Segwina fuq Twitter: @Food_EU

[1] Ir-Regolament (KE) Nru°178/2002


Patt ġdid għall-Konsumaturi: il-Kummissjoni ssaħħaħ id-drittijiet tal-konsumaturi tal-UE u l-infurzar

Illum, il-Kummissjoni Ewropea qed tipproponi Patt Ġdid għall-Konsumaturi sabiex taċċerta li l-konsumaturi Ewropej kollha jibbenefikaw mija fil-mija mid-drittijiet tagħhom skont il-liġi tal-Unjoni.

Filwaqt li l-UE diġà għandha fost l-aktar regoli b'saħħithom fid-dinja dwar il-protezzjoni tal-konsumaturi, każijiet reċenti bħall-iskandlu Dieselgate, urew li fil-prattika l-infurzar bis-sħiħ tagħhom huwa diffiċli.

Il-Patt il-Ġdid għall-Konsumaturi se jagħti s-setgħa lil entitajiet kwalifikati biex iniedu azzjonijiet rappreżentattivi għan-nom tal-konsumaturi u jintroduċu setgħat aktar b'saħħithom ta' sanzjonar għall-awtoritajiet tal-konsumaturi tal-Istati Membri.

Apparti minn hekk, dan se jestendi l-protezzjoni tal-konsumaturi meta dawn ikunu online u se jiċċara li l-prattiki ta' aktar minn xiber wieħed li jqarrqu bil-konsumaturi huma projbiti.

L-ewwel Viċi President Timmermans qal: “Il-Patt il-Ġdid tal-lum jittratta t-twettiq ta' Suq Uniku aktar ġust li jkun ta' benefiċċju għaċ-ċittadini u għan-negozji.

Qed indaħħlu dritt ta' rimedju kollettiv Ewropej għal meta gruppi ta' konsumaturi jkunu ġarrbu dannu, bħalma rajna dan l-aħħar, b'salvagwardji kif suppost biex ma jkun hemm l-ebda użu ħażin.

Il-konsumaturi se jkunu jafu mingħand min ikunu qed jixtru online, u meta l-bejjiegħa jkunu ħallsu biex jidhru fir-riżultati tat-tfittxijiet.

Il-biċċa l-kbira tal-operaturi tas-suq li ma jqarrqux bin-nies se jitneħħewlhom il-piżijiet.

Dawk il-ftit operaturi tas-suq li b'intenzjoni jabbużaw mill-fiduċja tal-konsumaturi Ewropej se jiġu sanzjonati b'multi aktar ħorox.

Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, żiedet: “F'dinja globalizzata fejn il-kumpaniji l-kbar għandhom vantaġġ kbir fuq il-konsumaturi individwali, irridu nibbilanċjaw il-miżien.

L-azzjonijiet rappreżentattivi, bil-mod Ewropew, se jagħtu aktar ġustizzja lill-konsumaturi u mhux aktar introjtu lid-ditti legali.

U b'sanzjonijiet aktar b'saħħithom marbuta mal-fatturat annwali ta' kumpanija, l-awtoritajiet tal-konsumaturi fl-aħħar se jkunu jistgħu jikxfu snienhom biex jikkastigaw lil min iqarraq.

Min iqarraq ma jistax joħroġ bl-irħis.”

Il-Patt il-Ġdid għall-Konsumaturi se jfisser:

It-tisħiħ tad-drittijiet tal-konsumaturi online

L-għoti ta' għodda lill-konsumaturi sabiex jinfurzaw id-drittijiet tagħhom u jirċievu kumpens

Pereżempju, f'xenarju bħal dak ta' Dieselgate, il-vittmi ta' prattiki kummerċjali żleali, bħal reklamar qarrieqi minn manifatturi tal-karozzi li ma jkunux f'konformità mal-qafas regolatorju tal-Unjoni għall-approvazzjoni tat-tip tal-vetturi jew mal-leġiżlazzjoni ambjentali tal-Unjoni, se jkunu jistgħu jirċievu kumpens b'mod kollettiv bis-saħħa ta' azzjoni rappreżentattiva skont din id-Direttiva.

Rimedju kollettiv bħal dan qabel ma kienx previst skont il-liġi tal-Unjoni.

Dan il-mudell għandu salvagwardji b'saħħithom u huwa distintivament differenti mill-azzjonijiet kollettivi stil Amerikan.

L-azzjonijiet rappreżentattivi mhumiex se jkunu miftuħa għad-ditti legali iżda se jkunu miftuħa biss għal entitajiet bħall-għaqdiet tal-konsumaturi li m'għandhomx skop ta' qligħ u jissodisfaw kriterji stretti ta' eliġibbiltà, taħt monitoraġġ minn awtorità pubblika.

Din is-sistema l-ġdida se tiggarantixxi li l-konsumaturi Ewropej jibbenefikaw mija fil-mija mid-drittijiet tagħhom u jkunu jistgħu jirċievu kumpens, filwaqt li se tevita r-riskju ta' litigazzjoni abbużiva jew bla bżonn.

L-introduzzjoni ta' penali effettivi għall-ksur tal-liġi tal-konsumatur fl-UE

L-awtoritajiet tal-konsumaturi fl-UE mhumiex attrezzati sew biex jissanzjonaw prattiki li joħolqu “sitwazzjonijiet ta' dannu għall-massa” li jolqtu għadd kbir ta' konsumaturi fl-UE kollha.

Bħalissa, il-livell ta' penali jvarja ferm skont l-Istat Membru, u ta' sikwit ikun wisq baxx biex ikollu effett dissważiv, b'mod partikolari fuq il-kumpaniji li joperaw b'mod transfruntiera u fuq skala kbira.

Skont il-proposta, l-awtoritajiet nazzjonali tal-konsumaturi se jkollhom is-setgħa li jimponu, b'mod koordinat, penali effettivi, proporzjonati u dissważivi.

Għal ksur mifrux li jolqot lill-konsumaturi f'diversi Stati Membri tal-UE, il-multa massima disponibbli se tkun ta' 4 % tal-fatturat annwali tal-operatur tas-suq f'kull Stat Membru rispettiv. l-Istati Membri jitħallew fil-libertà li jintroduċu multi massimi ogħla.

L-indirizzar tal-kwistjoni ta' aktar minn xiber wieħed għall-kwalità tal-prodotti tal-konsumaturi

B'segwitu għal-linji gwida tal-Kummissjoni ta' Settembru 2017, il-Patt il-Ġdid tal-Konsumaturi se jaġġorna d-Direttiva dwar il-Prattiki Kummerċjali Żleali sabiex jindika espliċitament li l-awtoritajiet nazzjonali jistgħu jivvalutaw u jindirizzaw il-prattiki kummerċjali żleali li jinvolvu l-kummerċjalizzazzjoni ta' prodotti bħala identiċi f'diversi Stati Membri tal-UE, jekk dawn ikollhom għamla jew karatteristiċi differenti ferm.

Kundizzjonijiet imtejba għan-negozji

Il-Patt il-Ġdid se jneħħi l-piż bla bżonn għan-negozji, fost l-oħrajn billi jneħħi l-obbligi fuq il-kumpaniji fir-rigward tad-dritt ta' rtirar tal-konsumatur.

Pereżempju, il-konsumaturi mhumiex se jitħallew aktar jirritornaw prodotti li jkunu diġà għamlu użu minnhom minflok ikunu sempliċement ippruvawhom, u l-operaturi tas-suq mhumiex se jkollhom għalfejn jirrimborżaw aktar lill-konsumaturi qabel ma effettivament jirċievu l-prodotti rritornati.

Ir-regoli l-ġodda jintroduċu wkoll aktar flessibbiltà fil-mod kif l-operaturi tas-suq jistgħu jikkomunikaw mal-konsumaturi, u jippermettulhom li jużaw formoli fuq il-web jew chats minflok il-posta elettronika, dment li l-konsumaturi jkunu jistgħu jżommu rendikont tal-komunikazzjoni tagħhom mal-operatur tas-suq.

Il-Passi li Jmiss

Il-proposti tal-Kummissjoni se jiġu diskussi mill-Parlament Ewropew u mill-Kunsill.

Il-Kuntest

Il-Patt il-Ġdid għall-Konsumaturi se jimxi fuq il-passi ta' dak li diġà kisbet il-Kummissjoni Juncker sabiex ittejjeb il-protezzjoni tal-konsumaturi.

Fl-ambitu tal-Istrateġija għal Suq Uniku Diġitali, il-Kummissjoni kisbet riżultati rigward diversi inizjattivi li jadattaw ir-regoli tal-konsumaturi għad-dinja online, pereżempju billi temmet it-tariffi tar-roaming jew l-imblukkar ġeografiku mhux ġustifikat.

Apparti minn hekk, ir-Regolament dwar Kooperazzjoni fil-Protezzjoni tal-Konsumaturi, adottat fl-2017, se jtejjeb l-infurzar pubbliku u l-kooperazzjoni transfruntiera tal-awtoritajiet tal-konsumaturi.

Madankollu, ir-rieżami tar-regoli tal-konsumaturi fl-UE u l-ksur tagħhom li seħħ dan l-aħħar fl-UE kollha, is-sena l-oħra kienu xhieda tal-fatt li kien għad hemm lok għal titjib sabiex il-konsumaturi jkunu protetti aħjar.

Il-Patt il-Ġdid għall-Konsumaturi huwa magħmul minn żewġ proposti għal Direttivi:

Il-Komunikazzjoni li takkumpanjah tinkludi pjan ta' azzjoni għall-iżvilupp u għat-tisħiħ tal-azzjonijiet ikkoordinati ta' infurzar fost l-awtoritajiet u l-kooperazzjoni internazzjonali tagħhom ma' awtoritajiet minn sħab kummerċjali ewlenin.

Studju dwar it-trasparenza fil-pjattaformi online, li wkoll ġie ppubblikat illum, jappoġġa l-proposti tal-Patt il-Ġdid dwar il-postijiet tas-suq online.

Juri li aktar trasparenza online tgħin lill-konsumaturi fit-teħid tad-deċiżjonijiet u żżid il-fiduċja tagħhom meta jkunu qed jixtru online.

Aktar informazzjoni

Proposta u dokumenti legali dwar il-Patt il-Ġdid għall-Konsumaturi

Il-MEMO: Patt Ġdid għall-Konsumaturi: Mistoqsijiet Frekwenti

Skedi informattivi dwar il-Patt il-Ġdid għall-Konsumaturi:

- Il-benefiċċji għall-konsumaturi skont il-Patt il-Ġdid

- Il-benefiċċji għan-negozji skont il-Patt il-Ġdid

- Kif jaħdem ir-rimedju kollettiv

- Il-kisbiet tal-Kummissjoni Juncker fil-qasam tal-protezzjoni tal-konsumaturi

- Infurzar pubbliku mtejjeb b'regoli aġġornati għall-Kooperazzjoni fil-Protezzjoni tal-Konsumaturi

Aktar minn Xiber Wieħed fil-Kwalità tal-Ikel

Informazzjoni dwar l-evalwazzjoni tal-leġiżlazzjoni tal-konsumaturi fl-UE

Informazzjoni dwar ir-rimedju kollettiv

Studju fuq il-komportament fir-rigward tat-trasparenza fil-pjattaformi online


Is-Sikurezza fit-Toroq: Id-dejta turi titjib fl-2017, iżda jridu jsiru aktar sforzi biex jinkiseb aktar progress sostanzjali

L-istatistika preliminari għall-2017 dwar is-sikurezza fit-toroq li l-Kummissjoni Ewropea ħarġet illum turi tnaqqis, għat-tieni sena konsekuttiva, fl-għadd ta' mwiet fl-UE.

Fl-2017 mietu 25,300 ruħ fit-toroq tal-UE, jiġifieri 300 inqas mill-2016 (-2 %) u 6,200 inqas mill-2010 (-20 %).

Filwaqt li x-xejra hija inkoraġġanti, se jkun diffiċli ferm li tintlaħaq il-mira tal-UE li l-għadd ta' mwiet fit-toroq bejn l-2010 u l-2020 jonqos bin-nofs.

Minbarra dan, hu stmat li s-sena l-oħra ndarbu serjament 135,000 persuna oħra, fosthom għadd kbir ta' utenti vulnerabbli: persuni bil-mixi, ċiklisti u sewwieqa tal-muturi.

L-imwiet u l-korrimenti fit-toroq ma jaffettwawx biss lill-vittmi, iżda wkoll s-soċjetà tagħna kollha kemm hi, u huwa stmat li joħolqu spejjeż soċjoekonomiċi [1] ta' EUR 120 biljun fis-sena.

Għaldaqstant hemm bżonn li l-atturi kollha jġeddu l-isforzi tagħhom ħalli jonqsu l-perikli mit-toroq Ewropej.

Filwaqt li l-awtoritajiet nazzjonali u lokali jwettqu ħafna mill-azzjonijiet ta' kuljum, bħall-infurzar u s-sensibilizzazzjoni, il-Kummissjoni bħalissa qed taħdem fuq sensiela ta' miżuri konkreti bl-għan li tkattar progress sostanzjali ulterjuri.

Dan ikun pass ieħor lejn “Ewropa li tipproteġi”, kif irrefera għaliha l-President Juncker.

Il-Kummissarju għat-Trasport, Violeta Bulc stqarret: “Is-sena li għaddiet, 25,300 persuna tilfu ħajjithom fit-toroq tagħna u ħafna aktar ġarrbu korrimenti li biddlulhom ħajjithom.

Wara kull waħda minn dawn iċ-ċifri hemm storja ta' diqa u wġigħ.

Is-sikurezza fit-toroq hija responsabbiltà kondiviża mal-Istati Membri, iżda nemmen li l-UE tista' tagħmel aktar biex iċ-ċittadini Ewropej ikunu protetti aħjar.

Il-Kummissjoni bħalissa qed taħdem fuq sensiela ta' miżuri konkreti li se jitħabbru fil-ġimgħat li ġejjin.

L-ambizzjoni tagħna hija ċara: li nsalvaw aktar ħajjiet fit-toroq tagħna.”

B'medja ta' 49 mewta fit-toroq għal kull miljun abitant fl-2017, it-toroq Ewropej għadhom, bil-bosta, l-aktar sikuri fid-dinja.

Fi ħdan l-UE, l-Iżvezja (25 mewta għal kull miljun abitant), ir-Renju Unit (27), in-Netherlands (31) u d-Danimarka (32) irrappurtaw l-aqwa rekords fl-2017.

Meta mqabbel mal-2016, l-Estonja u s-Slovenja rrappurtaw l-akbar tnaqqis fl-għadd ta' fatalitajiet, b'ċifri ta' -32 % u -20 % rispettivament.

Barra minn hekk, id-distakk bejn l-Istati Membri f'dik li hija l-prestazzjoni kompla jonqos fl-2017, tant li kienu biss tnejn l-Istati Membri li rreġistraw rata ta' fatalità ogħla minn 80 mewta għal kull miljun abitant (ir-Rumanija u l-Bulgarija).

Inħarsu 'l quddiem

Filwaqt li tibni fuq id-Dikjarazzjoni Ministerjali ta' Marzu 2017 dwar is-Sikurezza fit-Toroq, il-Kummissjoni bħalissa qed taħdem fuq qafas ġdid għas-sikurezza fit-toroq għall-perjodu 2020-2030, u fuq serje ta' miżuri konkreti li jikkontribwixxu għal toroq aktar sikuri.

Dan jista' jinkludi reviżjoni tar-regoli Ewropej dwar is-sikurezza tal-vetturi u dwar il-ġestjoni tas-sikurezza tal-infrastrutturi, u inizjattiva għal tranżizzjoni sikura lejn mobbiltà kooperattiva, konnessa u awtonoma.

Il-Kummissjoni qed tippjana li tippreżenta dawn il-miżuri fir-rebbiegħa tal-2018.

Għal aktar informazzjoni

MEMO: L-istatistika dwar is-sikurezza fit-toroq għall-2017: xi jfissru ċ-ċifri?

Il-ħidma tal-Kummissjoni b'rabta mas-sikurezza fit-toroq u l-istatistika tal-UE dwar is-sikurezza fit-toroq

Vademecum dwar is-Sigurtà fit-Toroq

Anness

L-imwiet fit-toroq għal kull miljun abitant

Statistika preliminari għall-2017 għal kull pajjiż għall-2017[2]

Il-Belġju

-3 %

-26 %

Il-Bulgarija

-4 %

-12 %

Ir-Repubblika Ċeka

-6 %

-28 %

Id-Danimarka

-13 %

-28 %

Il-Ġermanja

-1 %

-13 %

L-Estonja

-32 %

-39 %

L-Irlanda

-15 %

-25 %

Il-Ġreċja

-10 %

-41 %

Spanja

2 %

-25 %

Franza

-1 %

-13 %

Il-Kroazja

8 %

-22 %

L-Italja

3 %

-18 %

Ċipru

15 %

-12 %

Il-Latvja

-14 %

-38 %

Il-Litwanja

0 %

-36 %

Il-Lussemburgu

-13 %

-25 %

L-Ungerija

3 %

-16 %

Malta

-17 %

46 %

In-Netherlands

0 %

-1 %

L-Awstrija

-5 %

-25 %

Il-Polonja

-6 %

-28 %

Il-Portugall

14 %

-31 %

Ir-Rumanija

1 %

-19 %

Is-Slovenja

-20 %

-25 %

Is-Slovakkja

12 %

-13 %

Il-Finlandja

-18 %

-22 %

L-Iżvezja

-6 %

-5 %

Ir-Renju Unit

-5 %

-7 %

L-UE

-2 %

-20 %

[1] Ir-riabilitazzjoni, il-kura tas-saħħa, danni materjali, eċċ.

[2] Iċ-ċifri għall-2017 huma bbażati fuq dejta provviżorja.

Jaf isiru bidliet żgħar fid-dejta finali għal xi pajjiżi individwali.


VentureEU: EUR 2.1 biljun biex tingħata spinta lill-investiment tal-kapital ta' riskju fin-negozji ġodda innovattivi tal-Ewropa

Il-Kummissjoni Ewropea u l-Fond Ewropew tal-Investiment (FEI) varaw Programm Pan-Ewropew għal Fondi ta' Fondi tal-Kapital ta' Riskju (VentureEU) biex tingħata spinta lill-investiment fin-negozji ġodda u fin-negozji li qed jespandu innovattivi fl-Ewropa.

L-Ewropa hija mogħnija b'sors kbir ta' talent, riċerkaturi tal-aqwa livell u imprendituri tas-sengħa, iżda tista' tagħmel aktar biex tikkonverti dik l-eċċellenza fi stejjer ta' suċċess.

L-aċċess għall-kapital ta' riskju għall-innovazzjoni għandu rwol importanti f'dan is-sens.

Illum, il-Kummissjoni u l-FEI qed iħabbru sitt fondi parteċipanti li se jirċievu l-appoġġ tal-UE fil-missjoni tagħhom biex jinvestu fis-suq tal-kapital ta' riskju Ewropew.

B'appoġġ minn finanzjament tal-UE li jlaħħaq EUR 410 miljun, il-fondi għandhom l-għan li jiġġeneraw sa EUR 2.1 biljun ta' investiment pubbliku u privat.

Min-naħa tiegħu dan l-investiment huwa mistenni jiskatta madwar EUR 6.5 biljun ta' investiment ġdid f'negozji ġodda u f'negozji li qed jespandu innovattivi fl-Ewropa, li se jirdoppja l-ammont ta' kapital ta' riskju li bħalissa jinsab disponibbli fl-Ewropa.

Il-Viċi President tal-Kummissjoni Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal: “Fil-kapital ta' riskju, id-daqs huwa importanti!

Permezz ta' VentureEU, għadd kbir ta' imprendituri innovattivi mill-Ewropa dalwaqt se jkunu jistgħu jiksbu l-investiment li jeħtieġu biex jinnovaw u jevolvu fi stejjer ta' suċċess globali.

Dan ifisser iktar impjiegi u tkabbir fl-Ewropa.”

Carlos Moedas, il-Kummissarju għar-Riċerka, ix-Xjenza u l-Innovazzjoni, żied jgħid: “VentureEU huwa element ewlieni tal-istrateġija Innovazzjoni Miftuħa li varajna tliet snin ilu.

Huwa vitali għall-Ewropa li tibqa' mexxej fl-industrija u forza ekonomika.”

Elżbieta Bieńkowska, il-Kummissarju għas-Suq Intern, l-Industrija, l-Intraprenditorija u l-SMEs, stqarret: “VentureEU se jżid l-ammont u d-daqs medju ta' fondi ta' kapital ta' riskju.

Se jgħin lin-negozji ġodda tagħna li għandhom potenzjal kbir biex jibqgħu fl-Ewropa u jikbru, filwaqt li jieħdu vantaġġ sħiħ mis-Suq Uniku.”

Pier Luigi Gilibert, il-Kap Eżekuttiv tal-FEI, żied jgħid: “VentureEU huwa żieda importanti fix-xenarju Ewropew tal-ekwità.

Filwaqt li s'issa appoġġajna iktar minn 500 fond, din hija l-ewwel darba li l-UE ħolqot programm daqstant uniku.

Il-FEI huwa kburi li jifforma parti minn din l-inizjattiva.”

Il-kapital ta' riskju (VC) huwa vitali għal Unjoni tas-Swieq Kapitali li tiffunzjona sew, iżda għadu sottożviluppat fl-Ewropa.

Fl-2016, l-investituri tal-kapital ta' riskju investew madwar EUR 6.5 biljun fl-UE meta mqabbla ma' EUR 39.4 biljun fl-USA.

Barra minn hekk, il-fondi tal-kapital ta' riskju fl-Ewropa huma żgħar wisq – EUR 56 miljun bħala medja meta mqabbla ma' EUR 156 miljun fl-USA.

B'riżultat ta' dan, dawn il-kumpaniji jimxu għal ekosistemi fejn għandhom opportunitajiet aħjar li jikbru malajr.

Fi tmiem l-2017, l-għadd ta' kumpaniji li laħqu l-istatus “unicorn”, jiġifieri valur fis-suq ta' iktar minn EUR 1 biljun, kien 26 fl-UE meta mqabbel ma' 109 fl-USA u 59 fiċ-Ċina.

VentureEU se jipprovdi sorsi ġodda ta' finanzjament, fejn jagħti opportunità lill-innovaturi Ewropej jespandu f'kumpaniji tal-aqwa livell fid-dinja.

Madwar 1,500 negozju ġdid u negozji li qed jespandu huma mistennija jiksbu aċċess fl-UE kollha.

L-UE se tipprovdi investimenti ta' pedament sa EUR 410 miljun – inklużi EUR 67 miljun mir-riżorsi tal-FEI stess: EUR 200 miljun mill-InnovFin Equity tal-programm Orizzont 2020, EUR 105 miljun minn COSME (il-Programm għall-Kompetittività tal-Intrapriżi u l-SMEs), u EUR 105 miljun mill-Fond Ewropew għall-Investimenti Strateġiċi (EFSI) – 'l hekk imsejjaħ Pjan ta' Juncker.

Il-bqija tal-finanzjament se jiġi ġġenerat mill-maniġers tal-fondi magħżula, primarjament minn investituri indipendenti.

Is-sitt fondi se jinvestu f'għadd ta' fondi iżgħar ta' destinatarji ta' investiment u jkopru proġetti f'mill-inqas erba' pajjiżi Ewropej kull wieħed.

Dawn il-fondi ta' destinatarji ta' investiment se jgħinu jiffinanzjaw lill-SMEs u lill-kumpaniji b'kapitalizzazzjoni medja minn firxa ta' setturi bħat-teknoloġiji ta' informazzjoni u komunikazzjoni (ICT), dak diġitali, ix-xjenzi tal-ħajja, it-teknoloġiji mediċi, u l-effiċjenza fl-użu tar-riżorsi u tal-enerġija.

L-investiment tal-UE fil-VentureEU se jkun ġestit mill-FEI taħt is-superviżjoni tal-Kummissjoni u se jiġi varat permezz ta' sitt maniġers tal-fondi professjonali u tal-esperjenza biex ikun żgurat approċċ kompletament xprunat mis-suq.

Dan se jattira iktar investimenti u jżid b'mod sinifikanti d-disponibbiltà tal-finanzjament tal-kapital ta' riskju għan-negozji ġodda u n-negozji li qed jespandu fl-UE.

Sfond

Il-Kummissjoni ħabbret il-ħolqien ta' Programm Pan-Ewropew għal Fondi ta' Fondi tal-Kapital ta' Riskju (VentureEU) skont l-Unjoni tas-Swieq Kapitali (CMU) u l-Inizjattiva Favur Negozji Ġodda u Negozji li Qed Jespandu.

L-inizjattiva kienet proposta għall-ewwel darba mill-Kummissarju Moedas bħala parti mill-istrateġija ta' Xjenza Miftuħa, Innovazzjoni Miftuħa u Approċċ Miftuħ għad-Dinja fl-2015.

F'Novembru 2016, il-Kummissjoni u l-FEI varaw sejħa għal espressjoni ta' interess li għaliha rċevew 17-il applikazzjoni sal-iskadenza tal-31 ta' Jannar 2017.

Bħala l-ewwel pass, il-Kummissjoni vvalutat il-proposti ta' investiment kollha u wettqet l-ewwel għażla abbażi ta' kemm il-politika tagħhom hija adattata għall-programm.

Ftit wara, il-FEI wettaq il-proċess standard tad-diliġenza dovuta tal-kandidati tal-ewwel għażla, li sitta minnhom intgħażlu għall-finanzjament u ġew mistiedna jidħlu f'negozjati mal-FEI lejn l-aħħar tal-2017.

L-ewwel żewġ ftehimiet ġew iffirmati llum fi Brussell bejn IsomerCapital u l-FEI, u Axon Partners Group u l-FEI.

L-erbgħa ftehimiet li fadal – Aberdeen Standard Investments, LGT, Lombard Odier Asset Management u Schroder Adveq – huma mistennija li jiġu finalizzati matul l-2018.

VentureEU jifforma parti mill-ekosistema iktar mifruxa li l-UE qed iddaħħal fis-seħħ biex tagħti lill-għadd kbir ta' imprendituri innovattivi tal-Ewropa kull opportunità biex isiru kumpaniji tal-aqwa livell fid-dinja.

B'mod partikolari, bħala parti mill-Pjan ta' Azzjoni dwar l-Unjoni tas-Swieq Kapitali, il-Kummissjoni ppreżentat serje ta' miżuri biex ittejjeb l-aċċess għall-finanzjament għal kumpaniji żgħar u li qed jespandu biex jinħolqu l-impjiegi u t-tkabbir.

Il-Pjan ta' Investiment għall-Ewropa għandu wkoll il-mira li jtejjeb l-ambjent tan-negozji fl-UE billi jagħmel użu iktar intelliġenti tar-riżorsi finanzjarji u jneħħi l-ostakli għall-investimenti.

Fl-1 ta' Marzu 2018, daħlu fis-seħħ regoli ġodda dwar il-Fond Ewropew ta' kapital ta' riskju (EuVECA) u l-Fond ta' Intraprenditorija Soċjali Ewropew (EuSEF), li jagħmluha iktar faċli għall-maniġers tal-fondi tad-daqsijiet kollha biex jamministraw dawn il-fondi u jippermettu lil firxa ikbar ta' kumpaniji jibbenefikaw mill-investimenti tagħhom.

Barra minn hekk, ir-regoli l-ġodda se jraħħsu l-kummerċjalizzazzjoni transfruntiera tal-fondi EuVECA u EuSEF u se jissimplifikaw il-proċessi ta' reġistrazzjoni.

Kif tħabbar fl-Istrateġija għall-Politika Industrijali mġedda, il-Kummissjoni qed tesplora l-possibbiltà li tistabbilixxi Azzjoni ta' Espansjoni Ewropea għall-Kapital ta' Riskju (ESCALAR) biex il-fondi tal-kapital ta' riskju jkunu jistgħu jżidu l-kapaċità ta' investiment tagħhom.

F'Novembru 2016, il-Kummissjoni pproponiet Direttiva dwar l-insolvenza tan-negozji li tiffoka fuq l-iffaċilitar ta' ristrutturar bikri u tat-tieni opportunità.

Il-Kummissjoni qed taħdem ukoll biex tavvanza fl-aġenda tagħha li ddaħħal fis-seħħ żona robusta unika tal-VAT tal-UE.

Dan jinkludi proposta riċenti għal miżuri mmirati biex jgħinu lill-SMEs li joperaw fuq livell transfruntier fl-UE.

Ġew maqbula wkoll regoli ġodda fil-livell tal-UE li għandhom jissimplifikaw l-obbligi tal-VAT għal eluf ta' SMEs li jbiegħu l-oġġetti online fl-Unjoni.

Għal aktar informazzjoni


Il-Jum Diġitali 2018: Il-pajjiżi tal-UE se jimpenjaw ruħhom biex iwettqu aktar flimkien fil-qasam diġitali

Għada l-Kummissjoni se tiġbor flimkien ministri, kif ukoll rappreżentanti tal-pajjiżi tal-UE, tal-industrija, tas-soċjetà ċivili u persuni akkademiċi, biex tinkoraġġixxi l-kooperazzjoni fl-intelliġenza artifiċjali, fil-blockchain, fis-saħħa elettronika u fl-innovazzjoni.

Id-diskussjonijiet se jkunu ffukati fuq kif l-iżviluppi teknoloġiċi se jsawru l-ġejjieni, u fuq kemm hu kruċjali li jinbena Suq Uniku Diġitali b'saħħtu permezz ta' investimenti akbar u b'aktar kompetenzi diġitali.

Wara l-Jum Diġitali li sar is-sena l-oħra f'Ruma u li wassal għal kooperazzjoni b'suċċess f'oqsma bħalma huma l-informatika ta' prestazzjoni għolja, il-mobbiltà konnessa u d-diġitalizzazzjoni tal-industrija, il-Kummissjoni qed terġa' ttella' l-inizjattiva bl-għan li tinkoraġġixxi aktar kooperazzjoni b'rabta ma' kwistjonijiet relatati mal-qasam diġitali.

Fi żmien sena, inkiseb progress kbir lejn Suq Uniku Diġitali.

It-tmiem tat-tariffi tar-roaming u l-portabbiltà tal-kontenut online issa huma parti mill-ħajja taċ-ċittadini Ewropej.

F'Mejju 2018 se jinħarġu regoli aktar b'saħħithom dwar il-protezzjoni tad-dejta personali, u l-ewwel regoli dwar iċ-ċibersigurtà li se jkopru l-UE kollha.

Bosta proposti għad iridu jiġu maqbula.

L-Ewropa għandha timxi 'l quddiem u, filwaqt li tibni fuq is-Suq Uniku Diġitali, għandha żżid l-investimenti u trawwem il-kooperazzjoni f'għadd ta' oqsma ewlenin bħalma huma l-intelliġenza artifiċjali, il-blockchain, is-saħħa elettronika u l-innovazzjoni.

Andrus Ansip, il-Viċi President għas-Suq Uniku Diġitali, stqarr: “Iċ-ċittadini Ewropej qed jibdew igawdu l-benefiċċji tas-Suq Uniku Diġitali f'livell prattiku.

Issa jistgħu jivvjaġġaw u jaqsmu l-fruntieri waqt li jużaw is-servizzi favoriti tagħhom ta' streaming ta' vidjos u mużika - mingħajr ma jħallsu tariffi tar-roaming.

Dalwaqt, il-geoblocking waqt ix-xiri online se jkun ħaġa tal-passat.

Mill-25 ta' Mejju ‘l quddiem, id-dejta personali tagħna se tkun protetta aħjar minn qatt qabel.

Il-Jum Diġitali ta' din is-sena huwa l-ħin perfett biex nagħrfu dak kollu li ksibna u biex inħeġġu lill-Istati Membri tal-UE jipproċedu kemm jista' jkun malajr bil-proposti leġiżlattivi li qed jiġu diskussi.

Irridu nħejju l-futur diġitali tagħhna flimkien; irridu naħdmu aktar, u rridu ningħaqdu flimkien bejnietna u niġbru flimkien ir-riżorsi biex inkunu nistgħu naħtfu l-opportunitajiet li joffru t-teknoloġiji bħall-intelliġenza artifiċjali u l-blockchain.”

(Id-diskors tal-ftuħ se jkun disponibbli hawn għada, għall-ħabta tad-9:30 CET).

Mariya Gabriel, il-Kummissarju għall-Ekonomija u s-Soċjetà Diġitali, stqarret: “Id-diġitalizzazzjoni qed tittrasforma s-soċjetà tagħna, u għandna bżonn ta' kooperazzjoni mill-qrib u siewja jekk verament irridu ngawdu mill-benefiċċji kollha tagħha.

Hemm bżonn qawwi ta' impenn u ta' investimenti koordinati fil-livell tal-UE, jekk irridu nindirizzaw l-isfidi tal-ġejjieni.

Nistenna li l-Jum Diġitali 2018 se jkompli jeleva l-kooperazzjoni diġitali fl-Ewropa għal livell ġdid b'rabta mal-intelliġenza artifiċjali u s-saħħa elettronika.

Inħeġġeġ lill-Istati Membri u lill-partijiet ikkonċernati kollha biex jikkontribwixxu lejn l-isforzi tagħna biex inżommu l-pożizzjoni tal-Ewropa bħala attur globali anki fl-era diġitali.”

Fost l-elementi ewlenin tal-Jum Diġitali 2018 se jkun hemm dikjarazzjonijiet immirati lejn:

Alleanza ta' kooperazzjoni fil-qasam tal-intelliġenza artifiċjali (IA): L-IA tista' ġġib benefiċċji kbar lis-soċjetà u lill-ekonomija tagħna, bħal pereżempju kura tas-saħħa aħjar, trasport aktar sikur u industrija aktar kompetittiva.

Sabiex igawdu bl-aħjar mod mill-opportunitajiet li toffri l-AI, il-pajjiżi Ewropej iridu jaħdmu flimkien, inkluż għall-użu tal-ogħla standards ta' protezzjoni tad-dejta.

Il-Kummissjoni se tadotta Komunikazzjoni dwar l-IA fil-ġimgħat li ġejjin.

Għada, għall-ħabta tas-13:00 CET, se tittella' aktar informazzjoni rigward id-dikjarazzjoni dwar l-IA hawn.

Il-bini ta' sħubija Ewropea fit-teknoloġiji tal-blockchain: Dan l-aħħar, fi Frar 2018, il-Kummissjoni Ewropea nediet l-Osservatorju u l-Forum tal-UE dwar il-Blockchain, u se tinvesti madwar EUR 300 miljun fi proġetti li jappoġġaw l-użu tal-blockchain.

Fl-istess ħin, l-Istati Membri appoġġaw b'mod attiv ħafna l-ekosistemi tal-blockchain, filwaqt li nedew esperimenti u ħabbru azzjonijiet fil-livell tal-gvern.

Sabiex jiġu sfruttati l-bosta opportunitajiet tal-blockchain u biex jiġi evitat approċċ frammentat, għada l-Kummissjoni se tibda twitti t-triq għat-twaqqif ta' Soċjetà Ewropea tal-Blockchain għall-promozzjoni ta' infrastrutturi interoperabbli li se jtejbu s-servizzi diġitali fdati.

Għada, għall-ħabta tat-15:30 CET, se tittella' aktar informazzjoni rigward id-dikjarazzjoni dwar it-teknoloġiji tal-blockchain hawn.

Il-qsim ta' dejta għall-personalizzazzjoni tal-kura tas-saħħa: Il-bżonnijiet taċ-ċittadini jinsabu fiċ-ċentru tal-innovazzjoni fil-kura tas-saħħa bbażata fuq id-dejta, u għandu jkollhom rwol attiv fil-kura personalizzata tagħhom.

Id-dikjarazzjoni tas-saħħa elettronika għandha l-għan li tgħaqqad l-aċċess għall-bażijiet tad-dejta ġenomiċi eżistenti u futuri fl-Unjoni Ewropea kollha, li se jgħin biex jinkiseb progress fir-riċerka fl-oqsma tal-mard rari, tal-kanċer, tal-farmakoġenomika, tal-prevenzjoni tal-mard, tal-mard relatat mal-moħħ u kundizzjonijiet oħra.

Kooperazzjoni msaħħa bejn l-Istati Membri se tgħin biex jingħelbu n-nuqqas ta' interoperabbiltà u l-frammentazzjoni tal-inizjattivi fl-UE, filwaqt li tiggarantixxi l-ogħla standards Ewropej għall-protezzjoni ta' dejta personali.

Dan kollu se jgħin ukoll biex l-UE tinżamm f'pożizzjoni globali minn ta' quddiem nett fil-mediċina personalizzata, billi jrawwem l-output xjentifiku u l-kompetittività industrijali.

Għada, għall-ħabta tal-17:00 CET, se tittella' aktar informazzjoni rigward il-banek tad-dejta ġenomiċi hawn.

It-tħeġġiġ tal-innovazzjoni bl-għajnuna ta' għodda online ġdida: Ir-Radar tal-Innovazzjoni jista' jgħin biex l-innovaturi jiġu mlaqqa' ma' persuni li jistgħu jgħinuhom jintroduċu l-innovazzjonijiet tagħhom fis-suq.

Matul il-Jum Diġitali 2018, il-Kummissjoni se tkun qed tħeġġeġ il-kooperazzjoni għall-għoti ta' appoġġ għal innovazzjonijiet rivoluzzjonarji fl-Ewropa.

L-inizjattiva għandha wkoll l-għan li tkompli tiżviluppa l-għodda online u li tkompli tkabbarha billi żżid magħha proġetti nazzjonali ewlenin ta' innovazzjoni.

Għada, għall-ħabta tal-17:30 CET, hawn se tittella' aktar informazzjoni rigward id-dikjarazzjoni dwar ir-Radar tal-Innovazzjoni.

Kurituri ta' ttestjar transfruntiera tal-5G għall-appoġġ tal-mobbiltà konnessa u awtomatizzata: F'Settembru 2017 tħabbar l-ewwel sett ta' kurituri ta' ttestjar fuq skala kbira.

Għada, Spajna u l-Portugall se jiffirmaw Memorandum ta' Qbil bħala bidu għall-kooperazzjoni tagħhom.

Għada, għall-ħabta tal-11:30 CET, se tittella' aktar informazzjoni rigward il-Memorandum ta' Qbil hawn.

Sfond

Il-Jum Diġitali 2017 kien iffoka fuq 5 inizjattivi:

Il-ministri ffirmaw dikjarazzjoni biex l-Ewropa tiġi stabbilita bħala attur globali fl-informatika ta' prestazzjoni għolja, li wassal għal kooperazzjoni Ewropea aktar rapida b'rabta mas-superkompjuters permezz tal-Impriża Konġunta EuroHPC ta' Jannar 2018.

29 pajjiż Ewropew iffirmaw ittra ta' intenzjoni biex, flimkien mal-Kummissjoni, jistabbilixxu qafas legali għall-ittestjar transfruntiera fis-sewqan konness li wassal biex f'Settembru 2017 ġew imħabbra diversi kurituri ta' ttestjar fuq skala kbira.

Il-Kummissjoni nediet pjattaforma Ewropea dwar id-diġitalizzazzjoni tal-industrija, biex l-inizjattivi nazzjonali jiġu konnessi flimkien; din għenet biex jiġi żviluppat netwerk ta' Ċentri tal-Innovazzjoni Diġitali fl-Ewropa kollha, u biex titħeġġeġ il-kooperazzjoni bejn is-settur pubbliku u s-settur privat.

Il-Kummissjoni bdiet il-Programm ta' Apprendistat ta' Opportunitajiet Diġitali, li wassal għat-tnedija tal-inizjattiva tal-apprendistati transfruntiera f'Diċembru 2017.

L-ewwel apprendistati mistennija jibdew dan is-sajf.

Il-Kummissjoni ppreżentat Qafas Ewropew għall-Interoperabbiltà aġġornat, li kien minqux fid-Dikjarazzjoni Ministerjali dwar l-Amministrazzjoni Elettronika f'Ottubru 2017 u huwa meqjus bħala l-pjan direzzjonali għad-diġitalizzazzjoni tal-amministrazzjonijiet pubbliċi.

Għal Aktar Informazzjoni

Livestream tal-Jum Diġitali 2018

Il-Jum Diġitali 2017 f'Ruma

Kooperazzjoni għall-bini ta' superkompjuters Ewropej

Kronoloġija: Is-Suq Uniku Diġitali – Azzjonijiet tal-Kummissjoni mill-2015 'l quddiem

@DSMeu @Ansip_EU @GabrielMariya


Jum Internazzjonali għal Persuni b'Diżabbiltà: Stqarrija mill-Kummissarju Thyssen

Waħda mill-isfidi soċjetali ewlenin li qegħdin niffaċċjaw hija li nippermettu lill-persuni b'diżabbiltà jipparteċipaw bis-sħiħ fis-soċjetà - għad hemm ħafna xi jsir fil-ġlieda kontra l-esklużjoni soċjali tal-persuni b'diżabbiltà.

It-tkabbir inklużiv u l-ġustizzja soċjali huma fil-qalba tal-aġenda tal-Kummissjoni Ewropea, kif ikkonfermat mill-Proklamazzjoni reċenti tal-Pilastru Ewropew tad-Drittijiet Soċjali.

Il-Kummissjoni Ewropea, il-Parlament Ewropew u l-Kunsill impenjaw ruħhom li jħarsu l-prinċipju li l-persuni b'diżabbiltà għandhom id-dritt li jkollhom appoġġ għall-introjtu li jiżgura li jkunu jistgħu jgħixu b'dinjità, servizzi li jippermettuhom jipparteċipaw fis-suq tax-xogħol u fis-soċjetà, u ambjent tax-xogħol adattat għall-ħtiġijiet tagħhom.

Għalhekk jeħtieġ li l-isforzi tal-Kummissjoni jiġu akkumpanjati minn azzjonijiet mill-awtoritajiet nazzjonali, reġjonali u lokali sabiex jiġi żgurat li l-persuni b'diżabbiltà ma jkunux esklużi.

U l-involviment kontinwu tas-soċjetà ċivili u tal-organizzazzjonijiet tan-negozju se jkun indispensabbli.

L-Unjoni Ewropea tkompli tirrispetta l-obbligi tagħha skont il-Konvenzjoni tan-Nazzjonijiet Uniti dwar id-Drittijiet ta' Persuni b'Diżabbiltà.

Bħala parti mill-Istrateġija Ewropea tad-Diżabbiltà 2010-2020 din il-Kummissjoni Ewropea b'mod partikolari ħadet inizjattivi importanti sabiex jitneħħew l-ostakli fl-aċċessibbiltà għall-persuni b'diżabbiltà.

Sentejn ilu ppreżentajt il-proposta tiegħi għal Att Ewropew dwar l-Aċċessibbiltà, li għandu l-għan li jagħmel il-prodotti u s-servizzi ewlenin aċċessibbli għal persuni b'diżabbiltà.

Issa huwa ż-żmien li l-proposta tiegħi tiġi adottata mill-istituzzjonijet kollha tal-UE.

F'Settembru l-Parlament Ewropew iddefinixxa l-pożizzjoni tiegħu, u jien fiduċjuż li l-Istati Membri se jilħqu ftehim fil-laqgħa li jmiss tal-Kunsill Impjiegi, Politika Soċjali, Saħħa u Affarijiet tal-Konsumatur (EPSCO) fis-7 ta' Diċembru.

Is-sena 2018 trid tkun sena li fiha l-Att dwar l-Aċċessibbiltà jagħti r-riżultati tiegħu, u dan se jġib miegħu titjib konkret fil-ħajja ta' ħafna persuni.

Il-Jum Internazzjonali għal Persuni b'Diżabbiltà joffri opportunità eċċellenti biex leħen il-persuni b'diżabbiltà jingħata widen.

Għalhekk, il-Kummissjoni Ewropea qed torganizza l-konferenza tal-Jum Ewropew tal-Persuni b'Diżabbiltà fl-4 u l-5 ta' Diċembru.

Nittama li se nkun nista' nserraħ fuq l-appoġġ u l-interess ta' dawk kollha involuti.

Flimkien inħarsu lejn il-ġejjieni u niddiskutu modi kif nistgħu nibnu soċjetà aktar inklużiva, soċjali u aċċessibbli.

Għal Aktar Informazzjoni

Stqarrija għall-istampa: Il-Kummissjoni tipproponi li tagħmel il-prodotti u s-servizzi iżjed aċċessibbli għall-persuni b'diżabbiltà

Il-paġna web tad-DĠ Impjiegi dwar il-persuni b'diżabbiltà

Segwi lil Marianne Thyssen fuq Facebook u Twitter


Il-Kummissjoni mhijiex se tipproponi li l-kriteriji tad-defiċit tal-Patt ta' Stabbiltà u Tkabbir jiddgħajfu

L-istorja li kien hemm f'uħud mill-midja Ġermaniża li l-Kummissjoni se tipproponi li l-kriterji tad-defiċit tal-Patt ta' Stabbiltà u Tkabbir jiddgħajfu hija waħda purament inventata.

Dan l-għajdut m'għandu xejn x'jaqsam mar-realtà.

Din il-proposta qatt ma ġiet ikkunsidrata fil-Kummissjoni u m'għandha xejn x'taqsam mal-proposti li l-Kummissjoni bħalissa qed taħdem fuqhom dwar l-approfondiment tal-Unjoni Ekonomika u Monetarja.


Tassazzjoni Ġusta: Il-Kummissjoni tipproponi għodod ġodda biex tiġi miġġielda l-frodi tal-VAT.

Illum il-Kummissjoni Ewropea nediet għodod ġodda biex is-sistema tat-Taxxa fuq il-Valur Miżjud (VAT) tal-UE tkun aktar reżistenti għall-frodi u tagħlaq il-lakuni li jistgħu jwasslu għall-frodi tal-VAT fuq skala kbira.

Ir-regoli l-ġodda għandhom l-għan li jibnu klima ta' fiduċja bejn l-Istati Membri sabiex huma jkunu jistgħu jaqsmu aktar informazzjoni bejniethom kif ukoll jagħtu spinta lill-kooperazzjoni bejn l-awtoritajiet nazzjonali tat-taxxa u dawk tal-infurzar tal-liġi.

L-aktar stimi prudenti juru li l-frodi tal-VAT tista' twassal għal telf ta' dħul ta' aktar minn EUR 50 biljun fis-sena għall-Istati Membri tal-UE — flus li għandhom imorru għall-investiment pubbliku bħal fi sptarijiet, skejjel u toroq.

Il-kixfiet tal-“Paradise Papers” reġgħu urew kif skemi ta' evitar tat-taxxa jistgħu jintużaw biex jgħinu lil individwi għonja u lil kumpaniji jduru mar-regoli tal-VAT tal-UE, biex jevitaw li jħallsu s-sehem ġust tagħhom tat-taxxa.

Rapporti riċenti jissuġġerixxu wkoll li skemi ta' frodi tal-VAT jistgħu jintużaw biex jiġu ffinanzjati organizzazzjonijiet kriminali, inkluż it-terroristi.

Il-proposti tal-lum jippermettu lill-Istati Membri biex jiskambjaw informazzjoni aktar rilevanti u biex jikkooperaw aktar fil-ġlieda kontra dawn l-attivitajiet.

Valdis Dombrovskis, il-Viċi President għall-Ewro u d-Djalogu Soċjali qal: “Il-frodi transfruntiera tal-VAT hija l-kawża ewlenija ta' telf mid-dħul għall-Istati Membri u għall-baġits tal-UE.

Il-proposta tal-lum tgħin biex tissaħħaħ il-kooperazzjoni bejn l-istituzzjonijiet li jaħdmu fil-livell nazzjonali u fil-livell ta' UE sabiex jindirizzaw b'mod effikaċi din il-problema u biex jitjieb il-ġbir tat-taxxa.”

Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Il-Paradise Papers reġgħu wrew kif xi wħud qed jieħdu vantaġġ mill-applikazzjoni laxka tar-regoli tal-VAT fl-UE biex iħallsu inqas VAT minn oħrajn.

U aħna nafu li l-frodi tal-VAT tista' tkun sors ta' finanzjament għal atti kriminali, inkluż it-terroriżmu.

Biex din tiġi miġġielda hemm bżonn li l-qsim tal-informazzjoni bejn l-awtoritajiet nazzjonali kompetenti jkun ħafna iktar effikaċi minn dak li jeżisti bħalissa - u l-proposti tal-lum se jaraw li dan iseħħ.

Bħala eżempju, l-Eurofisc, in-netwerk tal-UE ta' esperti ta' kontra l-frodi se jkollhom aċċess għal dejta dwar ir-reġistrazzjoni tal-karozzi minn Stati Membri oħra, u dan jgħin biex sors ewlieni ta' frodi tal-VAT, marbut mal-bejgħ tal-karozzi ġodda apparagun ta' dawk użati, jiġi interrott.”

Filwaqt li l-awtoritajiet tat-taxxa tal-Istati Membri diġà jaqsmu xi informazzjoni fuq in-negozju u l-bejgħ transfruntier, din il-kooperazzjoni tiddependi ħafna fuq l-ipproċessar manwali tal-informazzjoni.

Fl-istess ħin, l-informazzjoni dwar il-VAT u l-intelligence dwar gruppi organizzati involuti fil-każijiet l-aktar serji ta' frodi tal-VAT mhumiex sistematikament kondiviżi ma' korpi tal-infurzar tal-UE.

Fl-aħħar nett, in-nuqqas ta' koordinazzjoni investigattiva bejn l-amministrazzjonijiet tat-taxxa u l-awtoritajiet tal-infurzar tal-liġi fil-livell nazzjonali u tal-UE jfisser li din l-attività kriminali, f'evoluzzjoni kontinwa, bħalissa mhix qed tiġi segwita u lanqas iffaċċjata kemm jista' jkun malajr.

Il-proposti tal-lum jsaħħu l-kooperazzjoni bejn l-Istati Membri u jippermettulhom li jindirizzaw l-frodi tal-VAT aktar malajr u b'mod aktar effikaċi, inkluża l-frodi li ssir online.

Meħuda flimkien, il-proposti se jagħtu spinta kbira biex inkunu kapaċi nsegwu u nrażżnu lil dawk li jwettqu l-frodi u lill-kriminali li jisirqu d-dħul mit-taxxa għall-qligħ tagħhom stess.

Il-miżuri ewlenin f'din il-leġiżlazzjoni jinkludu:

Il-kondiviżjoni tal-informazzjoni dwar il-karozzi: In-negozju fil-karozzi kultant huwa wkoll suġġett għall-frodi minħabba d-differenza dwar kif il-VAT hija applikata għal karozzi ġodda u għal karozzi użati.

Karozzi minn tal-aħħar jew karozzi ġodda, li għalihom l-ammont sħiħ huwa taxxabbli, jistgħu jinbiegħu bħala prodotti użati li għalihom il-marġni ta' profitt biss huwa suġġett għall-VAT.

Sabiex tiġi indirizzata din it-tip ta' frodi, l-uffiċjali ta' Eurofisc jingħataw ukoll aċċess għal dejta dwar ir-reġistrazzjoni tal-karozzi minn Stati Membri oħra.

Dawn il-proposti leġiżlattivi issa se jkunu ppreżentati quddiem il-Parlament Ewropew għall-konsultazzjoni u quddiem il-Kunsill għall-adozzjoni.

Il-kuntest

Il-miżuri proposti jkomplu jibnu fuq “il-pilastri” għal żona unika ġdida definittiva tal-VAT fl-UE proposta f'Ottubru 2017, u l-Pjan ta' Azzjoni dwar il-VAT lejn żona unika tal-VAT fl-UE ppreżentat f'April 2016.

Is-sistema komuni tat-Taxxa fuq il-Valur Miżjud (VAT) għandha rwol importanti fis-Suq Uniku tal-Ewropa.

Il-VAT hija sors ewlieni u li qed jikber ta' dħul fl-UE, li ġġenerat 'il fuq minn EUR 1 triljun fl-2015, li jikkorrispondi għal 7 % tal-PDG tal-UE.

Waħda mir-riżorsi proprji tal-UE hija wkoll ibbażata fuq il-VAT.

Minkejja bosta riformi, is-sistema tal-VAT ma rnexxilhiex żżomm il-pass mal-isfidi tal-ekonomija globali, diġitali u mobbli tal-lum.

Is-sistema attwali tal-VAT ilha mill-1993 u kienet maħsuba bħala sistema tranżitorja.

Hija frammentata u wisq kumplessa għal għadd dejjem jikber ta' negozji li joperaw bejn il-fruntieri, u tħalli l-bieb miftuħ għall-frodi: it-tranżazzjonijiet domestiċi u transfruntiera huma trattati b'mod differenti u l-merkanzija jew is-servizzi jistgħu jinxtraw mingħajr VAT fis-Suq Uniku.

Il-Kummissjoni għamlet pressjoni b'mod konsistenti għal riforma fis-sistema tal-VAT.

Għall-kumpaniji li jagħmlu l-kummerċ fl-UE, il-fruntieri għadhom fatt tal-ħajja ta' kuljum f'dak li għandu x'jaqsam mal-VAT.

Ir-regoli attwali tal-VAT huma wieħed mill-aħħar oqsma tal-liġi tal-UE li ma jikkonformawx mal-prinċipji li s-Suq Uniku jissejjes fuqhom.

Għal Aktar Informazzjoni

Mistioqsijiet u tweġibiet dwar l-għodod proposti għall-ġlieda kontra l-frodi tal-VAT

Pjan ta' Azjoni dwar il-VAT: Lejn żona unika tal-VAT fl-UE

Stqarrija għall-istampa dwar ir-riforma tar-regoli tal-UE dwar il-VAT

Mistoqsijiet u tweġibiet dwar ir-riforma tar-regoli tal-UE dwar il-VAT

Skeda informattiva dwar ir-riforma tar-regoli tal-UE dwar il-VAT

Mistoqsijiet u Tweġibiet dwar il-VAT għall-kummerċ elettroniku


Il-programm Erasmus+: sena rekord oħra

Illum, hekk kif iċ-ċelebrazzjonijiet tat-30 anniversarju tal-Erasmus waslu fi tmiemhom, il-Kummissjoni Ewropea tirrapporta dwar il-kisbiet tal-programm Erasmus+ fl-2016.

Ir-rapport dwar l-Erasmus+ fl-2016 jikkonferma r-rwol ewlieni tal-programm fil-bini ta' Ewropa aktar reżiljenti u magħquda madwar il-valuri komuni Ewropej.

Permezz ta' żieda ta' 7.5 % fil-baġit tal-Erasmus+ meta mqabbla mas-sena preċedenti, l-UE investiet rekord ta' EUR 2.27 biljun biex tappoġġja 725,000 Ewropew b'għotja għall-mobilità biex jistudjaw, jitħarrġu, jgħallmu, jaħdmu jew jagħmlu volontarjat barra minn pajjiżhom.

Dan iwassal għal total ta' aktar minn 2 miljuni minn mindu beda l-programm attwali fl-2014.

Fl-2016, il-programm investa wkoll f'21,000 proġett bl-involviment ta' 79,000 organizzazzjoni tal-edukazzjoni, tat-taħriġ u taż-żgħażagħ, li jfisser żieda ta' 15 % meta mqabbel mal-2015.

Il-Kummissarju għall-Edukazzjoni, iż-Żgħażagħ, l-Isport u l-Kultura, Tibor Navracsics, sostna: “Il-programm Erasmus+ issa wasal f'nofs il-vjaġġ ta' seba' snin tiegħu.Inħossni kburi bil-mod kif il-programm irnexxielu jixpruna l-għaqda fl-Ewropa, filwaqt li kkontribwixxa biex tissaħħaħ ir-reżiljenza tal-individwi u tas-soċjetà tagħna.Il-mobilità tal-Erasmus+ tiżviluppa l-ħiliet u l-kompetenzi, u ssaħħaħ identità Ewropea li tikkomplementa u tarrikkixxi l-identitajiet nazzjonali u reġjonali.Din hija r-raġuni għalfejn ħeġġiġna lill-mexxejja tal-UE li ltaqgħu f'Gothenburg fis-17 ta' Novembru biex jaħdmu favur Żona Ewropea tal-Edukazzjoni, u biex jagħmlu l-mobilità realtà għal kulħadd sal-2025, billi jirdoppjaw l-għadd ta' parteċipanti tal-Erasmus+ u jilħqu lil persuni li ġejjin minn kuntesti żvantaġġati.”

Ir-riżultati juru li l-Erasmus+ jinsab fit-triq it-tajba biex jilħaq il-mira tiegħu li jappoġġja 3.7 % taż-żgħażagħ fl-UE bejn l-2014 u l-2020.

Juru wkoll li l-programm għandu l-potenzjal li jikkontribwixxi għal Ewropa miftuħa fejn il-mobilità fit-tagħlim hija n-norma, kif stipulat mill-Kummissjoni fil-Komunikazzjoni tagħha dwar “It-Tisħiħ tal-Identità Ewropea permezz tal-Edukazzjoni u tal-Kultura” diskussa mill-mexxejja tal-UE waqt l-Ikla ta' Ħidma tagħhom f'Gothenburg, fl-Iżvezja, fis-17 ta' Novembru.

Matul is-sena akkademika 2015/2016, l-Erasmus+ ta l-opportunità lill-istituti ta' edukazzjoni għolja li jibagħtu u jirċievu 330,000 student u persunal, fosthom 26,000 lejn u minn pajjiżi sħab.

Franza, il-Ġermanja u Spanja kienu t-tliet pajjiżi li l-aktar li bagħtu parteċipanti, filwaqt li Spanja, il-Ġermanja u r-Renju Unit kienu l-aktar tliet pajjiżi popolari li ospitaw lill-parteċipanti.

Ir-rapport ippubblikat illum juri wkoll kif l-Erasmus+ ikkontribwixxa biex jirrispondi għall-isfidi soċjali usa' fl-2016.

Dan jinkludi azzjonijiet biex jippromwovu l-inklużjoni soċjali u biex jiżguraw li ż-żgħażagħ jiksbu l-kompetenzi soċjali, ċiviċi u interkulturali u jitgħallmu jaħsbu b'mod kritiku.

It-30 anniversarju tal-Erasmus: Kampanja ta' suċċess għal 30 sena

Il-pubblikazzjoni tar-rapport taħbat mal-għeluq tal-kampanja li tiċċelebra t-30 anniversarju tal-programm Erasmus u mal-preżentazzjoni tad-Dikjarazzjoni tal-Ġenerazzjoni tal-Erasmus+ dwar il-ġejjieni tal-Erasmus+.

Matul l-2017, aktar minn 750,000 persuna ħadu sehem f'aktar minn 1,900 avveniment f'44 pajjiż biex jiċċelebraw, jiddiskutu dwar l-impatt, u jiddibattu dwar il-ġejjieni tal-Erasmus+.

Ġew ippubblikati 65,000 artiklu dwar il-programm, li ġew kondiviżi għal aktar minn żewġ miljun darba fil-midja soċjali u laħqu aktar minn 90 miljun ruħ.

L-applikazzjoni ġdida tal-mobile tal-Erasmus+, li tnediet f'Ġunju 2017, diġà tniżżlet aktar minn 22,000 darba.

F'Gothenburg, il-President Juncker stieden lill-mexxejja tal-UE biex jirdoppjaw l-għadd ta' żgħażagħ fl-UE li jipparteċipaw fl-Erasmus+ (minn 3.7 % għal 7.5 %) sal-2025, li se jkun jeħtieġ baġit ta' EUR 29.4 biljun għall-perjodu mill-2021 sal-2027.

Matul il-laqgħa tagħhom, il-mexxejja tal-UE qablu li jżidu l-mobilità u l-iskambji, inkluż permezz ta' programm tal-Erasmus+ li jkun sostanzjalment imsaħħaħ, inklużiv u estiż għall-kategoriji kollha ta' studenti.

Il-Kummissjoni stiednet ukoll lill-Ġenerazzjoni Erasmus+ biex tipparteċipa fid-dibattitu u toħloq “meeting point” online tal-ġenerazzjoni tal-Erasmus+.

Din id-diskussjoni rriżultat fi 30 rakkomandazzjoni dwar kif l-Erasmus+ jista' jsir “programm ikbar” b'“impatt ikbar fuq il-ġejjieni tal-Ewropa”.

Id-Dikjarazzjoni mfassla mill-Ġenerazzjoni tal-Erasmus+ se tiġi ppreżentata uffiċjalment u diskussa llum matul l-avveniment ta' għeluq tal-kampanja tal-anniversarju.

Kuntest

L-Erasmus+ u l-predeċessuri tiegħu huma fost l-aktar programmi tal-Unjoni Ewropea li għamlu suċċess.

Għal tletin sena, offrew opportunitajiet, b'mod partikolari għaż-żgħażagħ, biex jiksbu esperjenzi ġodda u jwessgħu l-orizzonti tagħhom billi jsiefru.

Dak li fl-1987 beda bħala skema modesta ta' mobilità għall-istudenti tal-edukazzjoni għolja, bi 3,200 student fl-ewwel sena, żviluppa fi programm ewlieni li minnu kull sena jibbenefikaw kważi 300,000 student tal-edukazzjoni għolja.

Il-programm Erasmus+ attwali, mill-2014 sal-2020, għandu baġit ta' EUR 14.7 biljun u se jipprovdi opportunitajiet għal 3.7 % taż-żgħażagħ fl-UE biex jistudjaw, jitħarrġu, jiksbu esperjenza ta' xogħol u jagħmlu volontarjat barra minn pajjiżhom (jiġifieri madwar 3.3 miljun żagħżugħ tul dak il-perjodu).

Il-firxa ġeografika tal-programm kibret minn 11-il pajjiż fl-1987 għal 33 bħalissa (it-28 Stat Membru kollha tal-UE, kif ukoll it-Turkija, l-Eks-Repubblika Jugoslava tal-Maċedonja, in-Norveġja, l-Iżlanda u l-Liechtenstein).

Barra minn hekk, il-programm huwa miftuħ għal pajjiżi sħab madwar id-dinja.

Aktar informazzjoni

Memo

Ir-Rapport Annwali tal-Erasmus+ 2016

Skeda informattiva dwar l-Erasmus+

Skedi informattivi speċifiċi għal kull pajjiż

Skeda informattiva dwar it-30 anniversarju tal-Erasmus

Skedi informattivi dwar iż-Żona Ewropea tal-Edukazzjoni